text:
Leys størv
Hesi størv verða lýst leys at seta frá 1. august 2018:
5 føst lærarastørv
5 tíðaravmarkað størv skúlaárið 2018/2019, vegna farloyvi, lækkað tímatal og avlopstímar
Søkt verður eftir lærarum, sum:
duga at samstarva
eru fyrikomandi
sýna jaligan hugburð mótvegis næmingunum
tora at ganga nýggjar leiðir í undirvísingini
hava áræði til at taka ábyrgd
Lønar- og setanartreytir:
Lærarastørvini verða sett sum sáttmálasett størv, uttan so at tann, sum settur verður, er tænastamannasettur lærari frammanundan. Størvini eru lønt í lønarflokki 18.1 – 29.2 samb. avtalu millum Fíggjarmálaráðið og Føroya Lærarafelag.
Umsóknir:
Umsóknir við CV, avritum av prógvum og møguligum ummælum skulu verða skúlastjóranum í hendi í seinasta lagi 28. mai 2018 kl. 12.00.
Umsóknir kunnu sendast við teldupost til: vagn.foldbo@skulin.fo, ella sendast til:
Á Skúlatrøð
att: Vagn Foldbo, skúlastjóri
Postsmoga 260
FO-700 Klaksvík
Nærri kunning um størvini fæst við venda sær til Vagn Foldbo, skúlastjóra, á tlf. 780202, ella við at senda teldupost til vagn.foldbo@skulin.fo
Komandi skúlaár ganga 719 næmingar í 1. – 10. flokki á Skúlatrøð. 67 lærarar og 8 námsfrøðiligir stuðlar arbeiða í skúlanum.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


c: text/html

text:
Fundur um fólkaræði í Føroyum mánadagin 2. sept. 2013 kl. 19:00
Fyrilestra- og kjakkvøld um fólkaræði og støðuna í Føroyum í løtuni verður í hølum Starvsmannafelagsins, J. H. Schrøters gøtu 9, mánakvøldið 2. septembur kl. 19.00.
Fyrilestrar
"Kinesarin og skiparin í føroyska fólkaræðinum"
- Hallbera F. West, stjórnmálafrøðingur
"Meðan vit bíða eftir innliti - um løgfrøðifakligu atlitini í tunnilsmálinum"
- Kári á Rógvi, løgfrøðingur
Tróndur Enni og Lív Næss spæla og syngja í kaffisteðginum
Deyvatulkar eru til tiltakið.
--
Blíðar heilsanir/Best regards
Majbritt Mohr, forkvinna
Heilsurøktarafelagið
J. Paturssonar gøtu 24
FO-100 Tórshavn
Faroe Islands
Telefon: +298 315670
Fartelefon: +298 515670
Telefax: +298 315727

robotstxt: allowed

filter: keep


text:
Aðalfundur
Hósdagin 16. mars 2017 hevði Kvinnuhúsfelagið ársaðalfund í KFUM.
Í nevndini í Kvinnuhúsfelagnum sita Ragnhild Olsen, forkvinna, Poula Patursson, næstforkvinna, Oddbjørg Christiansen, kassarøkil, Anette Luid og Randi Olsen. Eykalimir er Hildur við Høgadalsá.
Granskoðari er Sonja Klein og eykagranskoðari Sigrun Samuelsen.
Í nevndini í Kvinnuhúsgrunninum sita Beinta Hilduberg, forkvinna, og Winny í Pætursastovu umboðandi Kvinnuhúsfelagið, og Poula Árnadóttir Lervig umboðandi Kvinnusamskipan Føroya (KSF). Eykalimir er Richa Richardsdóttir.
75 limir eru í felagnum, av hesum arbeiða 35 sum sjálvbodnar í vaktarskipanini sum kvøld-, vikuskiftis-, heilidags- og náttarvaktir og sita í nevndum.


text:
Tað skal loysa seg at liva!
Siti í hugnaliga umhvørvinum í
býarbókasavninum. Droparnir bresta ímóti rútunum sum ein áminning um,
hvussu gott tað er at sita inni í hitanum. Havi keypt mær ein kopp av
kaffi, og nú siti eg á Facebook, tí eg vil deila mína støðu við restina
av heiminum.
Siti við borðið tættast við blaðhyllina og síggi fýra borð við ymiskum fólki millum meg og vindeyguni. Tað regnar framvegis, pissar niður. Livandi vinkonuprát millum tríggjar tilkomnar kvinnur tagnar brátt, tá kjaftabandið í einum óðum Jyllandsposten-lesara slitnar, "hetta er ikki ein kaffistova!" hálvt fýsir, hálvt skríggjar hann.
Hetta góðtaki eg ikki. Eg hyggi upp, inn í eyguni á manninum og viðmerki: "Halló, hann sjálvur, tað er ein lesistova uppi á, har tú kanst lesa í frið... her niðri er lív í, og soleiðis eigur tað at vera". Gloymi at nevna fyri honum, at tað, hann segði um kaffistovuna, heldur ikki var rætt, tí tað ber nevniliga til at keypa bæði ís og kaffi her inni.
Maðurin vendir ryggin til og setur seg at lesa. Løtu seinni reisist hann og vendir leiðina út úr bókasavninum, har regnið framvegis stendur upp og niður í hyljum. Á vegnum út noyðist hann tó fram við borðið, har eg siti. Eg smyrji mítt mest sjarmerandi super-smíl uppá, og hann reagerar við einum lítlum brosi. So liggur tað ikki eftir.
Boðskapurin við hesum er, at vit skulu royna at vera góð við hvønn annan, eisini hóast okkum ikki dámar alt av tí, sum "hini" gera. Eitt samfelag, sum byggir uppá "tig" og "ver ordilig/ur" missur ótrúliga nógv, bæði í kreativiteti og motivatión - og trivnaðurin í einum slíkum samfelag er í botn.
Komið og tosið hart og smílist! :))


text:
Politikkur
Zakarias Wang: Danmark skal overholde traktatmæssige forpligtelser
15. Jun 2015
Til Søren Espersen!
les meir
Avdúking: Hetta hava føroysku flokkarnir fingið úr danska ríkiskassanum
15. Jun 2015
Aftaná, at Oyggjatíðindi avdúkaði sokallaðu sjálvstýrisflokkarnar, við at leggja út samskiftið við donsku stjørnina, í samband við pengastreymin niður í føroysku flokkarnar, at føra valstríð fyri, hava serliga Tjóðveldi, sum fór til val uppá, at steðga biddaragongdini úr danska ríkiskassanum, bakataliserað sín egna leiklut.
les meir
Judaspengarnir enda eisini hjá Sveini
15. Jun 2015
Nú royna móttakararnir av judaspengunum frá donsku stjórnini at verja seg sum frægast, og fyrsta offur í hesum stríði er sannleikin.
les meir
Forsætisráðharrin vil heldur ikki útflýggja fullveldisskjøl
28. Aug 2012
Sambandsflokkurin á Christiansborg: Javnaðarstjórnin í Keypmannahavn hevur nú skrivliga váttað, at hon eins og landsstýrið myrkaleggur samráðingarnar um fullveldi í 2000 - hetta vísir manglandi...
les meir
Aftur á kós móti einum sjálvstøðugum Føroyum
06. Aug 2012
Fyri Føroyum skulu føroyingar ráða. Hesi orð eiga at vera so fullkomiliga náttúrlig fyri okkum sum búgva í landinum. Hvør vil ikki ráða yvir sær...
les meir
Edmund Joensen: Reyð stjórn má til arbeiðis
30. Mai 2012
Sambandsflokkurin á Christiansborg: trý átroðkandi mál í Ríkisfelagsskapinum mugu loysast sum skjótast, áðrenn sigast kann, at samstarvið í felagsskapinum virkar nóg væl. Í endaorðaskiftinum á...
les meir
Vit skulu røkka málinum
22. Mai 2012
Fólk við serligum tørvi skulu hava møguleikan at hava persónligan stuðul í egnum heimi, og miðnámsskúlatilboð skulu verða fyri øll: Fólk við serligum tørvi hava...
les meir
Greiðari skattareglur fyri føroyingar, ið arbeiða uttanlands
10. Mai 2012
Jørgen Niclassen, landsstýrismaður í fíggjarmálum hevur í dag lagt uppskot fyri Løgtingið um broytingar í skattalógini, ið hava til endamáls at skapa størri greidleika í...
les meir


text:
Bjørn Kalsø setti Vísindavøkuna 2013
Nógv fólk var í Østrøm, tá landstýrismaðurin í granskingarmálum, Bjørn Kalsø, setti Vísindavøkuna seinnapartin fríggjadagin.
Í røðu síni legði Bjørn Kalsø millum annað dent á týdningin av at seta útbúgving og gransking í hásæti, um vit skulu varðveita okkara vælferðar- og vitanarsamfelag og menna tað víðari til framtíðar krøv og avbjóðingar. Uttan at fara í smálutir segði hann, at tey í Mentamálaráðnum hava lagt seg í selarnar fyri at raðfesta útbúgving og gransking í sambandi við fíggjarlógina fyri 2014.
Hann legði eisini dent á, at við íløgum í útbúgving og gransking skapa vit grundarlagið fyri nýhugsan og nýskapan, vit fáa ungu fólkini at støðast, og mest sannlíkt skapa vit eisini fólkavøkstur, sum er eitt lyklaorð í hesum tíðum, tí vit vita, at uttan fólkið ber ikki til at byggja land.
Røðan hjá Bjørn Kalsø, landsstýrimanni
"Góðu fyriskiparar, granskarar og øll við áhuga fyri vísindum og gransking!
Nú er Vísindavøka á sætta sinni, og ljós verður aftur varpað á granskingina. Á hesum degi fæst at vita, hvat ein granskari er, hvat gransking er, og hvønn týdning gransking hevur. Vísindavøkan er partur av evropeiska tiltakinum Researchers’ Night, - og tað er sera týdningarmikið og gott, at vit í Føroyum eisini eru við til at seta fokus á granskingina. Eg vil fegin takka Granskingarráðnum við Anniku Sølvará á odda fyri at skapa eitt so áhugavert og fjølbroytt tiltak, sum vit uppliva her í dag og eisini í døgunum upp til tiltakið við áhugaverdum greinum í Vísindavøkublaðnum, sum er borið út kring alt landið. Áhugaverd innsløg hava eisini verið at hoyrt í útvarpinum.
Í Vísindavøkublaðnum hitta vit granskarar, granskingarstovnar og frætta um ymisk evni, ið granskað verður í, eitt nú tara, holutum fiski, um týdningin av mati fyri heilsu og rørslulig avrik, og eisini um jagstranina eftir skerpikjøtbakteriuni.
Vit liva í einum vitanarsamfelag í eini altjóðagjørdari verð, har menniskjaligi kapitalurin er sera týðandi. Um vit skulu varðveita okkara vælferðar- og vitanarsamfelag og menna tað víðari til framtíðar krøv og avbjóðingar er alneyðugt, at vit seta útbúgving og gransking í hásæti. Vit mugu fáa til vega nýggja vitan, sum førir til nýggjar møguleikar, nýggjar vinnur og framburð.
Fari ikki at lyfta lokinum heilt her í dag, tí fíggjarlógin fyri komandi ár verður ikki framløgd fyrr enn mánadagin. Kann kortini siga so mikið sum, at vit í Mentamálaráðnum hava lagt okkum í selarnar fyri at raðfesta útbúgving og gransking.
Í ár er evnið á Vísindavøkuni “Food for thought” ella “føði til heilan”, hetta er sera viðkomandi og áhugavert evni. Matur skal til fyri at yvirliva, men hann gevur okkum eisini sansaligar upplivingar, skapar sosial sambond o.s.fr. Tó er matur ikki bara matur, men eisini ein virðismikil handilsvøra, sum kann skapa búskaparvøkstur, um rætt verður farið fram. Vit hava ótroyttar møguleikar at framleiða nýggjar matvørur, sum eru heilsugóðar og smakka væl, úr okkara framúrskarandi rávørum, úr reinum umhvørvi. Skal tað eydnast okkum at flyta okkum burtur frá at vera rávøru útflytarar til at framleiða hágóðskaðar vørur, krevst eitt framkomið og vælvirkandi granskingar¬umhvørvi. Men tað skulu eisini góðir smaksdómarar, kokkar og eitt vinnulív, sum á effektivan hátt kann veiða og virka rávøruna líka av grunni at munni. Í hesum sambandi krevst eisini, at øll hesi óumveruligu lið samstarva. Og júst hetta alneyðuga samstarv millum øll lið í okkara samfelag kann eitt tiltak sum Vísindavøkan virka við til at menna.
Vit eiga at rógva við rákinum, sum er í løtuni, har hópur av fólki leita til Norðurlond at finna tað reina, tað upprunaliga og tað óspilta.
Tað norðurlendska er væl umtókt á mongum økjum. Nógv øvunda okkum okkara vælferðarmodell. Norðurlond eru áhugaverd innan ferðavinnu, sniðgeving og matgerð. Vit kunnu t.d. nevna verkætlanina “Nýggjur norðurlendskur matur”, sum vit eisini taka lut í.
Í hesum døgum kappast ein av okkara fremstu matstovum um at gerast besta matstovan í ríkinum, og tað er heilt vist, at hetta í sær sjálvum er við til at skapa tilvitsku um Føroyar sum matvøruland og kann skapa okkum nógva virðismikla umtalu.
Til at tryggja menningina á matvøruøkinum og á øllum granskingarøkjum annars er neyðugt at hava góðar karmar, og tað er týdningarmikið, at vit hava gott samstarv millum útbúgvingarstovnarnar, granskingarstovnarnar og vinnulívið. Hetta samstarvið skal bera okkum fram á leið og gera Føroyar til eitt alsamt meir áhugavert og fólkaríkari land. Við íløgum í útbúgving og gransking skapa vit grundarlagið fyri nýhugsan og nýskapan, vit fáa ungu fólkini at støðast, og mest sannlíkt skapa vit eisini fólkavøkstur, sum er eitt lyklaorð í hesum tíðum, tí vit vita, at uttan fólkið ber ikki til at byggja land.
Á Vísindavøkuni luttaka granskingarstovnarnir og nýggja granskarasetrið, iNOVA, er eisini ein aktivur viðleikari. Eg fari at takka øllum, sum eru við fyri tykkara íkast!
Við hesum orðum fari eg at ynskja tykkum øllum eina góða Vísindavøku, og eg vóni, at vit øll gerast enn vísari og tað ger tað ikki verri við einum góðum bita til heilan eisini. Takk fyri!"


text:
Leygardagin 15. oktober kl. 15 letur sjeynda Heystframsýningin upp í Listahøllini á Skipasmiðjuni.
Luttakararnir í ár eru: Bárður Jákupsson, Brandur Patursson, Hanni Bjartalíð, Hansina Iversen, Hjørdis Haack, Marius Olsen, Torbjørn Olsen, Tróndur Patursson, Tummas Jákup Thomsen og Zacharias Heinesen.
Gestir verða: Hans Pauli Olsen og Ilona Raipala.
Heystframsýningin letur myndlistina taka rúmið og skapar eitt nýtt rúm, har nýggjar gerðir og nýggjar hugsanir verða ein møguleiki. Framsýningin er ein roynd at lata myndlistina koma út úr sínum vanliga umhvørvi og at noyða hana inn í nýggjar samrøður við rúmið og við onnur verk. Heystframsýningin er ein afturvendandi hending, ið rannsakar og mennir samskiftið millum ymisk verk, millum verk og rúm og millum verk, rúm og áskoðara.
Myndlistin, rúmið og áskoðarin eru tengd hvør at øðrum. Tey avmarka hvønn annan, men geva eisini hvørjum øðrum møguleikar, og tí ert tað framveigs áhugavert at rannsaka sambandið teirra millum. Í hesi rannsókn koma fleiri andstøður, spenningar og ógreiður fram, enn tað koma líkskapir og samljóð, og ikki ber til at siga nakað um gongdina frammanundan. Gongdin er óvæntað og eyðmerkt av ruðuleika.
Men tað er júst tann óvæntaða gongdin ið ger Heystframsýningina til eina dynamiska syntesu, sum ongantíð verður keðilig.
Brandur Patursson hevur gjørt plakatina, sum aftur í ár er prentað á Grafiska Verkstaðnum Steinprent.
Aldubáran fer at hava heystkonsert í Listahøllini meðan framsýningini er opin. Lýst verður nær hon verður.
Øll eru vælkomin.
Heystframsýningin er opin hvønn dag frá kl. 15 til 18 frá leygardegnum 15. oktober til 6. november.


text:
Støddfrøði
MK-X Norsk sendirød um ymisk støddfrødishugtøk - hóskandi til innskúling.
Sysform.dk - fimisrokning og annað gott
Multi - Norska svarið uppá Rokning
Forritan - Lær at forrita
Matematikskolen.dk - Filmar, tilfar og spøl á donskum.
Rasmus - Góð hjálp til støddfrøði
Snar - Støddfrøðissíðan
Big Brainz - eitt tabel telduspæl
Mathsisfun.com - Ymiskar uppgávur og spøl
GeoGebra - Eitt spennandi støddfrøðisamboð
physicsgames.net/ - logiskar loysnir
Tangram - Putlispæl úr Kina, sum er gjørt úr 7 pettum - til innskúling og miðdeild
Tangram puzzles for kids - til innskúling og miðdeild


text:
Ari av Rana
19.01.2018 - 16:27
Mentan > Lívsstíls- & brúkaraevni > Vakurleikarøkt
Í nýggjari lýsinging hjá heimskenda vakurleikaframleiðaranum L’Oreal, er ein heldur øðrvísi modell nýtt til endamálið.
Bloggarin og varkuleikamodellin Amena Khan er við í nýggju lýsingini fyri Elvive Nutri-Gloss hársápu. Tað serliga er at Amena Khan er klødd í hijab, og tí síggja vit ikki hennara hár í lýsingini.
L’Oreal er við hesum fyrsta stóra altjóða vørumerki, sum nýtir eina kvinnu í hijab, til at lýsa við hárvøru.
Sjálv sigur Amena Khan á sínum Instagramvanga at hon síðstu tíðina hevur havt eitt fløkjasligt forhold til sítt hár, tí at tað følist so flatt. Víðari gleðist hon um at verða við í nýggju lýsingini os sigur seg verða avbera stolta.
Eftir avgerðin hjá L’Oreal at nýta Amena Khan í lýsingini, hava fleiri fólk viðmerkt avgerðina. Flestu teirra halda tað verða løgið, at lýsa við hársápu, tá ein ikki sær hárið á kvinnuni.


text:
Formæli
Lesibók
Tórshavn 1911
Formæli
Tann maður, ið lisið hevir føroyskt mál við næmingarnar í læraraskúlanum í Havn, gekk á sinni á tal við meg um at geva út eina føroyska lesibók, ið nýtast kundi við hesa undirvísing, eitt arbeiði, sum eg sjálvur leingi hevði hugsað um at fáa í lag.
Ein slík bók átti helst at geva eitt bílæti av føroyskum máli niður ígjögnum tíðirnar, at sýna næmingunum tað mál, ið okkara fedrar talaðu í fornöld, og tað mál, ið landsmenn skriva nú á dögum.
Men hvör skuldi bera kostnaðin við at geva út hesa bók, sum kravdist at vera heldur stór? Lögtingið, ið áður hevði latið givið út lesibøkur fyri böm, helt seg ikki kunna hjálpa. Og »Hitt føroyska bókmentafelagið« var enn ov fáment til at kunna taka so stórt til. Men mær lukkaðist tá at fáa ymsar góðar menn at skjóta saman pening so miklan til hesa bók, at bókmentafelagið tordi at fara undir tað, sum í vantaði, og sum tó vildi vera størri parturin. Hesum monnum vil eg her siga góða tökk fyri teirra hjálp.
Eg havi sjálvsagt í hesi bók nýtt ta somu stavseting sum í teimum lesibókum, eg áður havi givið út fyri böm. Tó havi eg viljað, at næmingamir í læraraskúlanum eisini skuldu kenna ta stavseting, ið menn sum dr. phil. Jakob Jakobsen og lærarin Joen Poulsen á Strondum vanliga nýta; tað sum eg havi tikið frá teirra hond upp í hesa bók, havi eg tí latið prenta í »broyting«.
Um henda bók nú kann gera nakran fullnað fyri seg sum vegleiðari í føroyskum máli, skal eg ikki døma um. Mong eru vomm hennara, tað síggi eg.
Tó at hon særliga er ætlað til nýtslu í okkara læraraskúla, vóni eg, at felagsmenninir í bókmentafelaginum við vælvild taka við henni.
Ein partur av lesibókini (kvæðini) er tikin í særprent og givin út í »Kvæðabók 1«.
Eina stóra tökk skylđi eg frúnni Marie R. Mikkelsen í Keypmannahavn, sum í mangar mátar hevir hjálpt mær við prentarbeiðinum.
í Todnesi í 1911.
A. C. Evensen.


text:
Tungu er flatfiskur. Henni dámar best harðan botn ella grovan sand. Hon livir í taraskóginum og niður á 220 m dýpi.
Tunga er støðufastur fiskur. Við at merkja fiskin sæst, at tunga inni á firðunum verður verandi har, og at tunga, sum er úti á landgrunninum og bankunum, fer við streyminum kring oyggjarnar vestureftir.
Tunga veksur seint. Hon etur ormar, krossfiskar, slangustjørnur og smá krabbadýr. Tá ið tunga verður fóðrað á sjósavni, hoyrist tað, tá ið hon tekur um fongin. Men hon er varin, tá ið hon etur og er løtt at órógva. Bara okkurt rørist nær hjá, steðgar hon á. Tað tekur tí langa tíð at fóðra tungu.
Tunga verður í mesta lagi 67 cm long, men er vanliga 30-45 cm long.


text:
Sveinur Tróndarson
27.01.2014 - 20:31
Mentan > Tónleikur > Tónleikakappingar
Tað heilt stóra í tónleikaheiminum er, hvør vinnur Grammy-virðislønirnar.
Tað tiltakið, nummar 56 í røðini av slíkum tiltøkum, var hildið í Staples Center í Las Vegasí í gjárkvøldið.
Vit hava her kutað burtur úr myndarúgvuni, sum myndastovan EPA hevur frá tiltakinum, og vísa nøkur av teimum, sum vunnu virðisløn.
Millum tey, sum vunnu, vóru tvey ið hoyra til gomlu garduna í tónleikaheiminum. Cyndi Lauper og Ossy Ozbourne.
Cyndi Lauper, sum í dag er 60 ára gomul, er mest kend sum popptónleikari. Hon hevði fleiri hitt í byrjanini av 80-unum, millum annað "Girls Just Want to Have Fun" og "Time after Time". Hon vann eisini ein Grammy í 1986 og nú vann hon so enn ein, men hesaferð fyri "Best Musical Theater Album".
Ein annar, sum er gamal í garði, er rokkarin Ozzy Osbourne. Hann vann í ár sína næstu Grammy-virðisløn. Ta fyrstu fekk hann í 1994.


text:
Nýsæland er um 1.500 km í ein landsynning úr Avstralia. Landið er mest sum bara tvær stórar oyggjar - Norðuroy og Suðuroy, men eisini eru fleiri smáar oyggjar. Í Norðuroy er veðurlagið lýtt og milt, og har eru mong gosfjøll. Í Suðuroy er kaldari, og har eru jøklar, høg fjøll og stórir skógir. Frá 1840 til 1907 var Nýsæland bretskt hjáland, men landið gjørdist sjálvstøðug tjóð í 1947.
Norðuroy í Nýsælandi er uppi í "Eldkringi" í Kyrrahavi, og har eru fleiri gosfjøll. Eitt teirra, Ruapehu, goysti í 1995. Nógvi hitin niðri í jørðini, heitar grundvatnið, ið vellir upp ígjøgnum rivur í klettinum, og har verða varmakeldur. Onkustaðni verður vatnið so heitt, at tað verður til guvu. Guvan trýstir vatnið fyri sær, so at tjúkkur vatnsprænur goysir upp úr klettinum. Hetta rópa vit goskeldu, á altjóða máli geysir úr íslendskum.
Góðar 4.2 milliónir fólk búgva í Nýsælandi (2010); minni enn helvtin av fólkinum í London ella París. Næstan tríggir fjórðingar búgva í Norðuroy, flestu teirra í býum. Wellington er høvuðsstaður í Nýsælandi.
Nýsæland var eitt av seinastu londum í heiminum, sum varð ónomið. Fyrstu fólk at seta seg niður her vórðu maoriar, ið komu higar úr Polynesia um ár 950. Hóast flestu maoriar nú á døgum hava lagað seg til at liva sum fólkið í vesturheiminum, hava teir goymt mentan sína - málið, listina og stórhúskið. Maoriar hava umboð í tinginum, og stig eru tikin til at tryggja teimum somu rættindi og møguleikar sum onnur, tá ið talað verður um heilsurøkt, útbúgving og arbeiði - rættindi, teir ikki hava havt áður.
Maoriar eru enn um tíggjundaparturin av fólkinum. Nýsæland er framburðssinnað land og varð fyrsta land í heiminum, sum veitti konufólkið valrætt og setti vælferðarskipan í gildi.
Stórar albeittar fløtur og lýtt og vátligt veðurlag gera, at Nýsæland er gott landbúnaðarland; helst til dýrahald, neyt og seyð. Seyðaskipanin er 60 milliónir (um 15 til hvørt fólk) og 8 milliónir neyt. Tríggir fjórðingar av nýsælendska útflutninginum eru búnaðarvørur. Nýsæland er ímillum tey lond í heiminum, sum flytur mest út av ull, frystum kjøti, osti og smøri. Ein onnur týdningarmikil vinna er fiskiskapur.
Meiri enn 80% av øllum ravmagni í Nýsælandi er av vatnorku. Størsta vatnbyrgingin er Clyde-byrgingini í Suðuroy, har nógvar áir eru byrgdar. Reina orkuveitingin og tað, at næstan eingin tungídnaður er har, ger, at Nýsæland er eitt av reinastu londum í heiminum. Nýsælendingar eru erpnir av reina og grøna landi sínum.
Lýtt veður og vøkur, stórfingin náttúra gera, at fólk eru nógv úti, og at nógv frítíðarvirksemi eisini er uttandura í Nýsælandi. Nýsælendingum dámar væl alla ítrótt, t.d. at ganga og klíva í fjøllunum, sigla í kano, sigla við seglbáti og at spæla rugby - rugbylandsliðið verður rópt All Blacks. Mong ferðafólk koma til Nýsælands, helst at njóta náttúruna og sunna uttanduralívið.
Av tí at Nýsæland er so fjart, hava plantur og dýr ment seg øðrvísi, og har eru sjáldsom dýr og sjáldsamar plantur. Kendast eru fuglarnir, ið kunnu ikki flúgva, t.d. uglupappageykurin og kivifuglurin. Teir mistu evnini at flúgva, tí at teir høvdu ongar fíggindar, og høvdu tí ikki fyri neyðini at flúgva undan.
Kivifrukt er kinversk stikkulsberjaplanta. Hon varð gróðursett í Nýsælandi um 1900. Nýsælendingar nevndu hana kivi eftir tjóðarfugli sínum. Nýsæland er nú tað land í heiminuum, sum dyrkar mest av kivi, og fruktin verður flutt út um allan heim. Fruktin veksur upprunaliga í lýðbeltinum og skal hava nógva sól. Kivi verður dyrkað í serligum fruktgørðum, ið eru skiftir sundur í teigar.
Av tí at hesin partur av heiminum hevur verið so avbyrgdur frá umheiminum, vórðu summi øki her ímillum tey seinastu í heiminum, har fólk settu seg niður. Fyrstu fólk at seta seg niður her komu úr Asia, teirra millum vórðu aboriginarnir í Avstralia, maoriarnir í Nýsælandi og ymisk fólkasløg í Kyrrahavsoyggjum. Aboriginarnir komu til Avstralia fyri um 50.000 - 70.000 árum síðan. Tá vóru heimshøvini grynri, og mest sum landfast var ímillum Avstralia og Nýguinea. Kyrrahavsoyggjar vórðu bygdar fyri um 7.000 árum síðan, tá ið fólk úr Landsynningsasia komu hagar. Onnur lond í hesum heimsparti hava ikki verið bygd í meiri enn um 1.000 ár - t.d. komu maoriar til Nýsælands um 950 e. Kr.
Í 18. øld fóru evropearar at koma higar, og bæði Avstralia og Kyrrahavsoyggjar gjørdust bretsk hjálond. Nú á døgum hava hesi lond ikki so nógv samband við Evropa longur. Seinastu árini eru mong fólk komin til Avstralia og Nýsælands úr Miðeystri og Landsynningsasia; bæði londini eru vorðin fjølmentað samfeløg, har er stór vælferð, og vinnulívið er fjølbroytt og gott.
Av tí at bara tvey fólk búgva á hvørjum km2 í Avstralia, er tað strálbygdasta meginland í heiminum. Flestu avstraliar búgva í býunum fram við strondini, fjart frá karga og heita veðurlagnum inni í landinum. Mangar av Kyrrahavsoyggjum eru smáar, tí er fólkið har ikki fjølment.
Umhvørvisvernd er vorðin týðandi samfelagsevni í heimspartinum. Í Avstralia eru stór lendi og mong dýr friðað. Av tí at Kyrrahavsoyggjar eru fjart frá meginlondunum, hava kjarnorkuroyndarspreingingar verið á óbygdum oyggjum her; hóast fólkið hevur harðliga mælt ímóti.
At Avstralia hevur verið bretskt hjáland, sæst m.a. væl á avstralska flagginum. Tað myndar bretska flaggið (Union Jack), samveldisstjørnuna og stjørnumyndina Suðurkross.
Við tað at Avstralia og Nýsæland hava verið bretsk hjálond, er mesta fólkið í londunum nú á døgum av bretskari ætt. Men seinastu 50 árini eru tilflytarar komnir higar úr øllum heiminum. Um 2 milliónir fólk hava nú ikki enskt sum móðurmál. Ymsu tilflytararnir hava tikið við sær egna siðvenju, egnar høgtíðir, matsiðir og hava gjørt Avstralia og Nýsæland til ógvuliga fjølmentað lond.
Í mong ár var undirvísingarmálið hjá aboriginskum børnum í Avstralia og maoriskum børnum í Nýsælandi bara enskt, og tey sluppu ikki at læra sítt móðurmál. Men nú er vend komin í. Mál maorianna er viðurkent sum alment mál í Nýsælandi, og í Avstralia læra næmingarnir um aboriginskar mentanir og siðir. Men mong halda, at upprunafólkið eigur at fáa aftur lendið og tilfeingið, sum niðursetufólkið úr Evropa tók frá forfedrum teirra.
Bæði í Avstralia og Nýsælandi hevur ítróttin stóran týdning fyri tjóðskaparkensluna og samleika fólksins. Rugby er tjóðarítrótt í Nýsælandi; í Avstralia eru fótbóltur og krikket best umtókt. Góðu avrikini í hesum ítróttargreinum eru vorðin tjóðarstoltleiki í hesum londum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Wellington
Vídd: 270.534 km2
Fólkatal: 4.252.277
Alment mál:
enskt og maoriskt
Átrúnaður:
kristindómur 62%, aðrir 22% ongan átrúnað 16%
Stýrsilag:
Fólkaræði, fleirflokkaskipan
Gjaldoyra: nýsælendskur dollari (NZD)


text:
Ljós og góð kømur
Vit hava 22 nýmótans og vælútgjørd kømur, 5 dupultkømur og 17 familjukømur, umframt ein íbúð við trimum dupultkømrum. Í íbúðini, ið er væl hóskandi til størri familjur, vinarpør ella minni bólkar, eru tvey baðirúm, køkur, stova og egin útgongd til stóru grønu fløtuna. Hotellið hevur góð parkeringsviðurskiftir og ókeypis WiFi.
Koma er eftir kl. 14:00, og fráferð er kl. 10:00.
Minst til at tryggja tær pláss til grillsmáttu og heitan pott, tá tú bíleggur kamar.
Einkultkamar: kr. 795
Dupultkamar: kr. 895
Íbúð: kr. 2.995
Eyka uppreiðing prísur pr. nátt:
Barn (3-11 ár): kr. 200
Vaksin: kr. 300
Ring og bílegg á
34 59 00
Vit hava fimm stór og hugnalig dupultkømur. Dupultkømruni hava eina stóra dupultsong, skrivaraborð, stól, útvarp, sjónvarp, baðirúm við brúsu, handkløð og hárturkara. Tað er møguligt at bíleggja eyka song inn í kamarið.
Hvørt kamar kann hýsa upp í 3 fólk.
Vit hava seytjan stór og hugnalig familjukømur. Familjukømruni hava eina stóra dupultsong, tvær koyggir, skrivaraborð, stól, útvarp, sjónvarp, baðirúm við brúsu, handkløð og hárturkara. Tað er møguligt at bíleggja eyka song inn í kamarið.
Hvør kamar kann hýsa upp í 5 fólk.
Eitt gott høvi til størri familjur, minni bólkar ella vinarpør. Í hvørjum kamari er møguligt at hava eina eyka song. Íbúðin kann hýsa upp í 9 fólkum.
Í íbúðini er:


text:
KLOMBUR - Zven Balslev sýnir fram í Steinprenti/
Eitt klombur er tann, sum ikki ger tað, sum gerast skal, á hegnigan, rættan ella vanligan hátt. Í skúlahøpi er klombrið kanska næmingurin, sum ongantíð fær meira enn helvtina við av undirvísingini. Zven Balslev er als ikki nakað klombur, men ein gávaður listamaður, sum fríggjadagin 24.apríl klokkan 16-18 letur upp sína fyrstu serframsýning í Føroyum í Steinprenti á Skálatrøð við útivið 35 tekningum og grafiskum myndum. Hesin listamaðurin er sjálvur útbúgvin á kunstakademinum, men hann hevur samhuga og innlit í sjónarmiðið hjá klombrinum, outsidearanum, sum í staðin fyri at vera til staðar og lurta eftir læraranum, kanska heldur situr og dagdroymir í skúlastovuni. Sjórnarhornið hjá klombrinum gevur kanska ikki teir bestu karakterirnar, men tað er av sonnum listarliga gevandi - hetta kunnu áskoðararnir vissa seg um á teirri forkunnugu framsýningini í Steinprenti.
Teknihátturin hjá Zven Balslev er eitt sindur ráur og minnir um stílin í undirgrundsteknirøðum við surrealistiskum brá og einum rættiliga persónligum og eyðkendum myndamáli við hópin av smáum teknum og tilsipingum, sum eru afturvendandi í hansara myndaverð. Nakrar av grafisku myndunum eru gjørdar í Steinprenti, har Zven Balslev hevur havt arbeiðsuppihald hesa síðstu tíðina. Samstundis sum myndirnar hava ein fjálgan og skemtiligan dám, eru tær onkursvegna stórbýarkendar og coolar, t.d. herliga myndin av einum festivalvesi, sum aftur er dømi um tey heldur óvæntaði sjónarmiðini og myndevnini, sum Zven Balslev finnur uppá. Øll eru hjartaliga vælkomin til ferniseringina.


text:
Bókaframløga um Nýggjaberg í Beitinum í Miðvági
mentan10-12-2017 - 09:52 - Jóanis Nielsen
Sunnudagin, tann 10. desember, kl. 15:00 til 17:00, verður bókaframløga um bókina "Nýggjaberg" í Beitinum í Miðvági.
Tað er Páll Kunoy ið hevur skrivað bókina.
Skráin fyri løtuna:
-
Borgarstjórin Eyðdis H. Niclasen bjóðar vælkomin.
-
Tveir sálmar verða sungnir, Valdemar á Løgmansbø og Eivind á Presttrøðni syngja og spæla undir.
-
Tónleikainnslag við Gretu Svabo Bech.
-
Páll Kunoy leggur bókina fram.
-
Til ber at keypa bókina og fáa hana signeraða.
-
Til seinast spælir Greta Svabo Bech "Nærri mín Gud til tín" á fiól.
Høvi verður at fara í Miðvágs kirkju at hyggja eftir modellskipinum Nýggjaberg.
Kommunan bjóðar drekkamunn við onkrum góðum afturvið.
Vága kommuna


text:
Upphæddir
Veitingin sum tú fært sum uppihaldshjálp sambært forsorgarlógini er ein føst lógarásett upphædd, sum er skattskyldug.
Fasta upphæddin er ásett eftir um tú ert:
• yngri enn 25 ár ella um tú ert 25 ár ella eldri,
• um tú býrt einsamøll/ einsamallur ella um tú ert sambúgvandi, og
• um tú hevur børn at forsyrgja ella ikki
Um serlig viðurskifti gera seg galdandi hjá tær, so er møguligt at søkja eitt ískoyti til ásettu veitingina.
Allar inntøkur hjá tær verða mótroknaðar í veiting eftir forsorgarlógini. Partar av inntøkuni hjá møguligum hjúnafelaga verða somuleiðis mótroknaðar í veitingini eftir forsorgarlógini.
Umsóknarblað til uppihaldshjáp er at finna undir Oyðubløð
Tær ávísu upphæddirnar eru at finna undir Almannaveitingar upphæddir
Virknisviðbót og veiting í sambandi við arbeiðsbúgving
Í tíðarskeiði, har tú luttekur í virknisvenjing á einum almennum ella privatum arbeiðsplássi fært tú umframt veiting eftir forsorgarlógini eisini eina virknisviðbót á 1.000 kr. um mánaðin, sum ikki er skattskyldug. Sí § 7 í lóg um arbeiðsfremjandi tiltøk og kunngerð nr. 114 frá 27. november 2012 um virknisvenjing.
Dagført tann 15-05-2015


text:
Swahiliskt mál
Swahiliskt mál ella Kiswahiliskt[2] er eitt Bantu mál og móðurmál hjá Swahili-fólkunum. Nógv av fólkunum ið búgva í regiónini við Stóru vøtnini í Afrika og í øðrum pørtum av landsynningsafrika, eitt nú í londunum Tansania, Kenja, Uganda, Ruanda, Burundi, Mosambik og Fólkaræðiliga Lýðveldinum Kongo tosa swahiliskt. Komoriskt mál, ið verður tosað á Komorosoyggjunum, verður til tíðir mett at vera eitt swahili málføri (dialekt).
Hóast bert umleið 5 milliónir fólk tosað swahili sum sítt móðurmál,[3] so verður tað nýtt sum eitt lingua franca í stórum parti av Landssynningsafrika. Talið av fólkum ið duga at tosa swahiliskt fer uppum 140 milliónir.[4] Swahili er tjóðarmál ella almennt mál í fýra londum: Tansania, Kenja, Uganda og Fólkaræðiliga Lýðveldið Kongo. Swahiliskt er eisini eitt av almennu málunum í Afrikasamveldið.
Nøkur swahilisk orð koma úr arabiskum gjøgnum teir arabiskt talandi muslimsku íbúgvarnir við Swahilistrondina. Í swahiliskum finnast eisini fremmandaorð úr hesum málum: týskum, portugisiskum, enskum, hindi og fronskum, hesi eru komin gjøgnum samband við imperialistar, handilsfólk, trælahandlarar, trúboðarar og onnur tær seinastu fimm øldirnar.
Mállæra[rætta | rætta wikitekst]
[rætta | rætta wikitekst]
Eins og í øðrum bantumálum eru navnorð í swahili uppbýtt í flokkar, í swahlisk føll 14: seks flokkar í eintal og fleirtal, ein flokk fyri verbala infinitiv sum verður brúkt sum navnorð, og tað og navnorðið mahali "pláss".
Orð ið byrja við m- í eintal og wa- í fleirtal benda á animat navnorð, serliga menniskju. Dømi er mtu, 'persónur' (fleirtal watu), og mdudu, 'insekt' (fleirtal wadudu). Ein flokkur við m- í eintal men mi- í fleirtal vísa ofta til plantur, sum til dømis mti 'træð', miti træð (fleirtal). Infinitiv av sagnorðinum byrjar við ku-, til dømis kusoma 'at lesa'. Aðrir flokkar eru verri at flokka. Orð sum í eintal byrja við ki- fáa í fleirtal vi-. Hesi benda ofta á tól (verktoy) og onnur ting. Henda alternering ki-/vi- verða ofta brúkt til lániorð har ki- upprunaliga var ein partur av rótini, sum vitabu "bøkur" úr kitabu "bók" (úr arabiskum kitāb "bók"). Hesin flokkur inniheldur eisini nøvn á málum (sum navnið á málinum Kiswahili), og diminutivir, sum verður sæddur sum ein fráskildur flokkur í eldri støðum av bantumáli. Orð ið byrja við u- eru ofta abstrakt og mangla fleirtal, til dømis utoto 'barndómur'.
Ein fimti flokkur byrjar við n- ella m- ella ongum, og er eins í fleirtal. Ein annar flokkur hevur ji- ella onki prefix í eintal, og ma- í fleirtal. Hesin flokkur verður ofta brúktur til augmentativ. Tá ið navnorðið sjálvt ikki vísir klárt hvønn flokk ið tað hoyrir til, so ger ískoyti hjá orðinum tað. Lýsingarorð og rokniorð fáa vanliga navnaorð-forstavilsi (prefiks), og sagnorð fáa eina aðra røð av forstavilsum.
Keldur[rætta | rætta wikitekst]
- ↑ http://www.mylionking.com/characters/
- ↑ Oxford English Dictionary
- ↑ Bók: African folklore: an encyclopedia, eftir: Philip M. Peek og Kwesi Yankah, útgivið ár 2004, Forlag: Taylor & Francis, ISBN 0-415-93933-X, síða 699
- ↑ Irele 2010


text:
Býráðsfundur 22. februar 2007
1.
J. nr. 050 – 06/00560
Heilsufremjandi tiltøk í fólkaskúlanum..
Almanna- og heilsumálaráðið boðar í skrivi df. 17/11-2006 frá, at kunngerðin um stuðul gongur út 31/12-2007 og siga at tey vóna at kommunan heldur fram við skipanini.
-Mentanarnevndin hevur á fundi 12/02-2007 mælt til at skipanin við frukt til skúlanæmingar verður nakað umskipað. Mælt verður býráðnum til at játtað 150.000 kr árliga til frukt.
Við hesi játtan ber til at lata frukt til 1-3. fl dagliga og 4.-10.fl. 2 dagar um vikuna.
Neyðugt verður við eykajáttan, eftirsum einki er avsett á verandi fíggjarætlan.
-Fíggjarnevndin hevur á fundi 15.02.2007 mælt til at veita eina eykajáttan upp á 150.000 kr til fruktskipanina.
-Býráðið hevur á fundi 22/02-2007 samtykt at beina málið aftur í mentanarnevndina til viðgerðar.
2.
J. nr. 521 – 06/00717
P/F Funningslaks søkir í skrivi df. 26/08-06 um byggiloyvi til virkisbygning á havnarlagnum í Funningsfirði.
-Nevndin fyri Funningsfjarðar havn hevur á fundi 29/11-2006 mælt til at at játta umsøknini við teirri treyt, at kanturin vestan fyri bygningin verður upprættaður og bygningurin verður fluttur 15 – 20 m móti norði.
Ummæli frá Teknisku Deild:
Á Tekn. deild er semja um, at bygningurin skal bert flytast 10m móti norði fyri at tað skal verða rúmligt framman fyri grótkastið á landi.
At rætta kantin upp vestan fyri virkisbygningin verður mett at kosta kr. 75.000,00.
Áðrenn byggiloyvi verður avgreitt, skal umsøkjarin senda inn tvørskurð við tilfarslýsing og stabilitetsútrokning av bygninginum.
TD mælir til at gera grótfylluna frammanfyri bygningin, og mælir eisini til at boða umsøkjaranum frá, at hann skal úvega tvørskurð í mát 1:50 við tilfarslýsing og stabilitetsútrokning av bygninginum.
-Havnarnevndin hevur á fundi 12/02-2007 samtykt at taka undir við tilráðingini frá Tekn. deild og at tilsøgnin er treytað av, at økið verður innihegnað.
-Býráðið hevur á fundi 22/02-2007 samtykt at taka undir við havnarnevndini.
3.
J. nr. 566 – 07/00010
Borgari í Funningsfirði mótmælur í skrivi 11/12-06 gøtu- og veganøvnum í Funningsfirði og mælir til at Gerðisvegur og Fjarðavegur verða nevndir Funningsfjarðavegur og at nøvnini í bygdini verða tey gomlu, sum blivu brúkt fyrr t.d. Argjavegur, Skálaegur o.s.fr.
Ummæli frá Teknisku Deild:
Tá ið veganøvn skuldu gerast í Funningsfirði og Elduvík, valdi kommunan at heita á 2 álitispersónar um at koma við uppskotum um veganøvn.
Tá ið álitismennirnir høvdu gjørt síni uppskot, bjóðaðu teir sjálvbodnir bygdafólkunum til fund, har teir løgdu uppskotini fram.
Á hesum fundi komu ymiskar broytingaruppskot sum partvís vóru gingin á møti.
Skoytast skal uppí at Matrikulstovan hevur góðkent veganøvnini.
Tekn. deild metir at arbeiðið viðv. veganøvnum í Funningsfirði og Elduvík er viðgjørt uppá besta hátt og rættuliga alment, meira alment enn veganøvnini í gomlu Runavíkar kommunu.
TD mælir frá at gera broytingar í gøtunøvnunum í Funningsfirði og Elduvík
-Mentanarnevndin hevur á fundi 12/02-2007 tikið undir við Tekn. deild.
-Býráðið hevur á fundi 22/02-2007 samtykt at taka undir við mentanarnevndini.
4.
J. nr. 561 – 07/00126
Nýggja brúgv um Løkin.
Ummæli frá Teknisku Deild:
Býráðið hevur á fundi 27/11-06 samtykt at brúka peningin sum ætlaður var til Tjørn og Brúgv til bert at taka gomlu brúnna burtur og gera gongubrúgv um Løkin í staðin.
Eitt leyst notat umtalar status um mylluhúsi og mylluna.
- Mentanarnevndin heldur at eitt hugskot kundi verið at gjørt eina træbrúgv líknandi henni úti í Grøv á Borðoyavík og at Tekn. deild ger projekt til næsta fund bæði viðv. brúnni og mylluni.
-Býráðið er á fundi 22/02-2007 kunnað um málið.
5.
J. nr. 132 – 07/00124
Mentanartiltøk til skúlabørn
Norðurlandahúsið í samráði við Mentamála-ráðið hevur sent uppskot til trý ára samstarvs-verkætlan millum Norðurlandahúsið, Mentamálaráðið og kommunurnar um mentanartiltøk til skúlabørn – íblásturin er norska “Den kulturelle skolesekken”, sí verkætlanaruppskot. Sambært uppskotinum skulu kommunurnar gjalda í alt kr. 150.000.
-Mentanarnevndin hevur á fundi 12/02-2007 mælt til at kommunan verður partur av ætlanini. Parturin hjá Runavíkar kommunu er umleið 10.000 kr.
-Býráðið hevur á fundi 22/02-2007 samtykt at taka undir við mentanarnevndini.
6.
J. nr. 566 – 07/00127
Gøtunøvn í Skálafirði og Rituvík.
Ummæli frá Býráðsumsitingini:
Í Rituvík er byrjað at selja grundstykkir framvið einum vegi sum í nærmastu framtíð skal gerast, og er tað neyðugt at seta navn á vegin.
Skotið verður upp kalla vegin í útstykkingini í Rituvík : í Kass.
Ein nýggjur vegur er tikin í nýtslu í Skálafirði sum onki navn hevur og verður skitið upp at vegurin skal kallast: Gerðavegur av tí at vegurin gongur gjøgnum fleiri gerði.
-Mentanarnevndin hevur á fundi 12/02-2007 mælt til at taka undir við Tekn. deild.
-Býráðið hevur á fundi 22/02-2007 samtykt at taka undir við mentanarnevndini.
7.
SK-243 - 04/00460
Fótbóltshøll í Skálafirði
-Býráðið er á fundi 22/02-2007 kunnað um málið.
8.
J. nr. 552 – 07/00048
Brunaumsjónarmaðurin ger vart við, at ongin varmi og onki vatn er í húsunum har brandútgerðin í Oyndarfirði stendur inni, og heitur á Býráðið um at leggja varma og vatn inn í húsini.
Ummæli frá Teknisku Deild:
Brandstøðin hevur fyrr virka sum fýrrúm til bygningin sum Pan Fish eigur í dag og stendur oljufýr, oljutangi við skorsteini í bygninginum. El er innlagt, og kundi tað sæð út sum at el-veitingin er komin frá Pan Fish upprunaliga, men í dag er ein el-málari inni í eini bingju sum Oyndarfjarðar kommuna hevur brúkt til goymslu. Onki vatn er innlagt á Brandstøðina, og tróðrið er ikki isolerað.
TD skjýtir upp at isolerað tróðrið, seta oljufýri til við einum radiatori, leggja vatn inn í brandstøðina.
TD metir at hesar kanningar og umvælingar kosta uml. kr. 50.000,00.
-Tekniska nevnd hevur á fundi 13/02-2007 samtykt at taka undir við tilráðingini frá Tekn. deild.
Mælt verður til at kanna møguleikan fyri at nýta hitapumpu ístaðin fyri oljufyr.
-Býráðið hevur á fundi 22/02-2007 samtykt at taka undir við Teknisku nevnd.
9.
J. nr. 352 – 07/00030
Skriv frá borgarum á Skála um at hava borgarafund um barnagarð.
Ummæli frá Sosialu Deild:
Nakrir borgarar á Skála ynskja borgarafund har skálafólk verða kunnaði og hoyrd um ætlanina við bygging av barnagarði á Skála.
Sosiala deild metir at skálafólk eru kunnaði um býráðsviðtøkuna um bygging av barnagarði á Skála. Viðtøkan var eisini fráboða á heimasíðuni og greinar vóru í bløðunum um ætlanina.
-Býráðið hevur á fundi 22/02-2007 samtykt at hava ein meira breiðan borgarafund um ymisk evni.
10.
J. nr. 512 – 07/00070
RÁS 2 søkir um eitt grundstykki 2- 3.000 m2 sunnanfyri hús teirra.
Ummæli frá Teknisku Deild:
TD mælir til at Býráðið keypur alt A1-øki burtur av matr. nr. 80a frá Búnaðarstovuni, og verður hetta øki til uml. 6.300 m2 og selur grundstykki burturav til Rás 2.
-Byggi- og býarskipanarnevndin hevur á fundi 14/02-2007 mælt til at taka undir við tilráðingini frá Tekn. deild.
-Býráðið hevur á fundi 22/02-2007 samtykt at taka undir við byggi- og býarskipanarnevndini.
11.
J. nr. 502 – 07/00150
Broyting av IV Kapittul 1. gr. 3. stk. í Almennu Byggisamtyktini.
Ummæli frá Teknisku Deild:
Í samband við at vit hava frámált grundstykkir til samanbygd hús, hava vit rent okkum í trupuleikan av at stykkini ikki hava loki ásetingarnar um minstustødd av grundstykkjum sum í Almennu byggisamtyktini er sett til min. 300 m2
Tekniska Deild mælir til at gera hesar broytingar í byggisamtyktini:
1. gr. § 3. Útstykkingar og stødd á grundstykkjum.
1. Byggivaldið kann seta sum treyt, at útstykking einans verður loyvd, um hon hóskar saman við eina útstykkingarætlan, sum byggivaldið hevur góðkent fyri náttúrliga avmarkað øki.
2. Nýtsla av ognum.
Á ognum til vanlig sethúsaøki má ikki vera nakað slag av virki, sum við royki, deymi, gangi, við útsjónd, sýni ella á annan hátt kann vera teimum til ónáðir, sum uttanum búgva.
3. Grundstykkir til vanlig sethús, ið standa fyri seg, mugu ikki verða útstykkjað smærri enn 500 m², og grundstykkir til tvíhús, raðhús o.t. smærri enn 300 m² fyri hvørji sethús sær.
Ein partur av teirri ásettu minstuvídd kann verða lagdur sum felagslendi og sum bilstøðil.
4. Verandi grundstykkir smærri enn 300 m² kunnu bara í serstøkum førum verða nýtt at byggja sethús á.
Tekn. deild mælir til at lýsa hesa broyting so skjótt sum gjørligt.
-Byggi- og býarskipanarnevndin hevur á fundi 14/02-2007 mælt til at taka undir við tilráðingini frá Tekn. deild.
-Býráðið hevur á fundi 22/02-2007 samtykt at taka undir við byggi- og býarskipanarnevndini.
12.
J. nr. 561 – 07/000093
Kostnaðarmeting av vegkassa til framhald av útstykkingini við Niðara Veg í Søldarfirði
Ummæli frá Teknisku deild:
TD hevur gjørt eina meting sum umfatar : avgraving, spreinging, uppfylling og kloakkir, og mælir til at bjóða arbeiðið út við kloakkunum.
Esini mælir TD til, at taka støðu til um arbeiðið skal bjóðast út í almennari- ella bundnari útbjóðing. Um tað skal verða bundin útbjóðing, hvør skal tá hava møguleikan til at bjóða.
-Byggi- og býarskipanarnevndin hevur á fundi 14/02-2007 mælt til at taka undir við tilráðingini frá Tekn. deild og at bjóða arbeiðið út í innbodnari licitation.
-Býráðið hevur á fundi 22/02-2007 samtykt at taka undir við byggi- og býarskipanarnevndini.
13.
J. nr. 243 – 07/00125
Skriv frá Klæmint Østerø viðv. sparkivølli í Skálafirði.
-Byggi- og býarskipanarnevndin hevur á fundi 14/02-2007 samtykt at svara, at sparkivøllur til Skálafjørð er við á raðfestingarlistanum hjá Byggi- og býarskipanarnevndini fyri sparkivøllir.
-Býráðið hevur á fundi 22/02-2007 samtykt at taka undir við byggi- og býarskipanarnevndini.
14.
J. nr. 130 – 07/00052
Búnaðarstovan hevur við skrivi df. 12/02-2007 sent málið viðv. endurskoðan av prísum uppá lendi til ummælis.
Ummæli frá Teknisku Deild:
Bygdirnar í Runavíkar kommunu eru í hesum flokkum:
Prísirnir eru hesir fyri 2. flokk :
A B C D
Kr. 71,00 kr. 88,00 kr. 110,00 Eftir meting
Skála flokkur 2
Skálafjørður flokkur 2
Skipanes flokkur 2
Søldarfjørð flokkur 2
Lamba flokkur 2
Glyvrar flokkur 2
Saltangará flokkur 2
Runavík flokkur 2
Prísirnir eru hesir fyri 3. flokk :
A B C D
Kr. 53,00 kr. 66,00 kr. 82,00 Eftir meting
Elduvík flokkur 3
Funningsfjørður flokkur 3
Oyndarfjørður flokkur 3
Rituvík flokkur 3
Æðuvík flokkur 3
Flokkarnir eru hesir:
A: hagi, sum ikki kann dyrkast
B: góður hagi
C: velt lendi
D: gott lendi, sum liggur serliga væl fyri.
Tekn. deild dugur ikki at síggja hvat hvør m2 kostar fyri vetrafriðing, heldur ikki er fjøran tald við.
TD heldur príshækkingina verða sera stóra millum 39% og 125% fyri teir flokkar sum vit eru umfataðir av.
Sjálvandi kemur henda hækkingin at ávirka okkara grundstykkjaprísir, og heldur TD at Býráðið eigur at umhugsa sínar prísir fyri byggibúning alvorliga.
-Byggi- og býarskipanarnevndin hevur á fundi 14/02-2007 mælt til halda fast við gamla takstin fyri gomlu umsóknirnar sum eru sendar Búnaðarstovuni..
-Fíggjarnevndin hevur á fundi 15.02.07 tikið undir við tilmælinum frá Byggi- og býarskipanarnevnd.
Harafturat verður mótmæli sent
Búnaðarstovuni
Vinnumálaráðnum
-Býráðið hevur á fundi 22/02-2007 samtykt at taka undir við byggi- og býarskipanarnevndini og fíggjarnevndini.
15.
J. nr. N 26a – 07/00066
Jarðarkeyp til reinsiverk í Æðuvík.
Ummæli frá Teknisku Deild:
Í sambandi við ætlanina at byggja reinsiverk í Æðuvík, er neyðugt at útvega grundstykki. Tekn. deild mælir til at kommunan ognar sær ein part av økinum burtur av 26a sum víst við gulum á viðlagda korti.
-Byggi- og býarskipanarnevndin hevur á fundi 14/02-2007 mælt til at taka undir við tilráðingini frá Tekn. deild.
-Býráðið hevur á fundi 22/02-2007 samtykt at taka undir við byggi- og býarskipanarnevndini.
16.
J. nr. 102 – 07/00122
Fíggjarætlanartilgongd í Runavíkar kommunu 2008 – 2009. Uppskot frá fíggjarleiðaranum til arbeiðsætlan hjá umsiting, nevndum og býráði.
-Býráðið hevur á fundi 22/02-2007 samtykt at taka undir við uppskotinum.


text:
Eftir fullsetta sýning við nýggja týska filminum um Stefan Zweig, Vor der Morgenröte, eru Fílmsdagar í Felag av á hesum sinni. Tað er triðja ferðin at Filmsfelagið og Havnar Bio skipa fyri Filmsdøgum í Felag, har nýggir filmar verða sýndir fyri ein ódýran penga. Síðan Filmsfelagið varð stovnað í júst hesum hølum í 1962, hevur siður verið, at hvør sýning byrjar við einum stuttum inngangi.
Til endasýningina sunnukvøldið, samstundis sum týska valið varð av, innleiddi Knút Olsen sýningina við at lesa úr bókini hjá Stefan Zweig, sum verður kallað heimsins longsta sjálvmorðsbræv. Knút hevur sjálvur týtt bókina, sum nýggi filmurin byggir á. Forlagið Sprotin gevur hana út á føroyskum undir heitinum Heimurin, ið var.
Nú Filmsdagar í Felag eru av, byrja regluligu mikudagssýningarnar aftur. Fyrsti mikudagsfilmur á vetrarskránni í Filmsfelagnum er Paula, ið er um týsku listakvinnuna Paulu Modersohn-Becker (1876-19079, sum livdi í skugganum av manninum, Otto Modersohn (1865-1943).
Kinna Poulsen fer at innleiða sýningina við nýggja týska filminum Paula.
Atgongumerkjasølan til sýningarnar í Filmsfelagnum, sum eru opnar og almennar, er byrjað.
Myndirnar frá fullsettu sýningini á Filmsdøgum í Felag tók Ole Wich.


text:
Hvønn dag hoyra vit tíðindi úr okkara grannalondum og øllum heiminum við. Í kjakinum um 266b í 2006 og um broytingarnar í hjúnabandslógini í 2016, hevur verið sagt, at vit skulu ikki lata okkum ávirka av londunum uttan um okkum. Eru vit undir trýsti, tá broytingar á somu økjum henda í okkara grannalondum?
Norska kirkjan fer at víga samkynd
Stevndur fyri at loyva donskum samkyndum at giftast
Kunnu víga samkynd í Grønlandi
Samkynd loyvi at giftast í Írlandi
Uppgávur:
1. Kom broytingar, sum henda í grannalondunum, altíð til okkara?
2. Vilja vit vera annarleiðis enn tey, sum liva í øðrum londum?
3. Leitið í miðlunum eftir sjónarmiðum, sum vísa á, at vit halda okkum vera annarleiðis enn tey, sum liva í okkara grannalondum.
4. Hvørji eru grundsjónarmiðini, sum tílíkar niðurstøður kunnu byggja á?


text:
Ingi Samuelsen
19.05.2017 - 07:25
Ítróttur > Ítróttur > Fótbóltur
Nógv bendir á, at tað verður Harry Kane hjá Tottenham, sum endar ovast á toppskoraralistanum í Premier League í ár. Í gjárkvøldið knústi Tottenham meistararnar frá í fjør, Leicester, við 6-1, og Kane skjeyt ikki færri enn fýra av málunum.
Hóast Tottenham longu hevði tryggjað sær annað plássið í kappingini eftir meistararnar úr Chelsea, fekk tað ikki liðið at slaka av í dystinum í gjárkvøldið.
Støðan í hálvleikinum var 2-0 eftir máli av Harry Kane og Son Heung-Min. Eftir av Ben Chilwell hevði minkað um støðuna, skutu teir báðir enn hvør sítt mál til støðuna 4-1, og í teimum seinastu minuttunum, eyðmýkti Harry Kane verandi meistarnar og danska landsliðsmálverjan, Kasper Schmeichel, við at skora tvær ferðir afturat, nærmast eftir vild.
6-1 var eisini størsti sigur hjá einum útiliði í kappingini hesaferð.
Sostatt fór Harry Kane tvey mál fram um Lukalu hjá Everton á toppskoraralistanum
Fleiri dystir hava verið í Premier League í vikuni, so nú hava øll liðini spælt 37 dystir, og vanta sostatt bert seinasta umfarið, sum verður spælt sunnudagin.
Tað mesta er avgjørt frammanundan. Chelsea verður meistari framman fyri Tottenham, og Hull, Middlesbrough og Sunderland flyta niður.
Einasta, sum spenningur er um, er plássini 3, 4 og 5. Triðja plássið gevur beinleiðis atgongd til bólkaspælið í Champions League, fjórða plássið gevur atgongd til undankappingina til Champions League, meðan liðið, sum endar nummar fimm skal spæla í Evropa League saman við Manchester United (um teir ikki vinna hesa kappingina og sleppa í Champions League) og Everton.
Støðan í toppinum er tann, at Chelsea hevur 90, stig, Tottenham 83, Manchester City 75, Liverpool 73, Arsenal 72, Manchester United 66 og Everton 61.
Chelsea spælir úti móti Sunderland, Tottenham úti móti Hull, Manchester City úti móti Watford, Liverpool heima móti Liverpool og Arsenal heima móti Everton.


text:
Skriva yvirskrift her
Tann námsfrøðiligi leisturin á okkara stovnið, er at vit arbeiða við okkara verkstøðum. Tey trý verkstøðini, sum vit hava eru eitt ítróttarverkstað, hondarbeiðsverkstað og náttúru og evningsverkstað. Vit arbeiða útfrá okkara menningarætlan, og eisini arbeiða vit eftir okkara árstíðum :) Ì okkara arbeiði og ætlanum brúka vit eisini nógv hugskotini hjá børnunum. Síðsta fríggjadag í hvørjum mánaða hava vit ein fund, sum vit kalla " barnafund ". Her koma børnini við hugskotum, um hvat tey ynskja at vit skulu arbeiða við komandi mánaðan. Hettar verður alt niðurskrivað, og hongt upp í gongdini, soleiðis at tit kunnu fylgja við, ið hvat vit arbeiða við :)


text:
Turkiskt mál
Turkiskt mál er høvuðsmálið í Turkalandi, í Norðurkýpros og í Kýpros (saman við grikskum). Harumframt verður turkiskt eisini tosað í fleiri londum kring heimin, har turkiskir minnilutar búgva.
Innihaldsyvirlit
Mállæra[rætta | rætta wikitekst]
[rætta | rætta wikitekst]
Tað er onki bundið kenniorð (definite article) á turkiskum, men tann bundni formurin verður vístur við at hvønnfall ending verður brúkt (sí niðanfyri). Turkisk navnaorð verða bend við at fáa ávísar endingar, eins og í latíni. Tað eru seks føll á turkiskum, har allar endingarnar fylgja sjálvljóðsharmoni við nýtslu av hevja tónatión (superscript notation). Fleirtalsmarkørurin -ler² fylgir beinleiðis navnorðinum áðrenn nakað annað fall ella nakra aðra ending (t.d. köylerin "bygdanna" ella av bygdunum).
Hvønnfalls markørurin verður bert brúktur til bestemta kenniorðið (definite objects); samanber (bir) ağaç gördük "vit sóu eitt træ" við ağacı gördük "vit sóu træ"-ið.[3] Fleirtals markørurin -ler² verður vanliga ikki brúktur tá ein flokkur ella bólkur merkir: ağaç gördük kann eins væl týða "vit sóu trø [meðan vit gingu gjøgnum skógin]"— mótsatt ağaçları gördük "vit sóu trøini [í spurningi]".
Navnorð kunnu taka endingar, sum vísa grammatiska persónin: til dømis -imiz4, "okkara". Harumframt kemur tað turkiska kopula (til dømis -im4, "Eg eri") heilir setningar kunnu formast. Spyrjandi kenniorðið mi4 fylgir beint eftir orðið sum spurt verður um: köye mi? "[fert tú] til bygdina?", ağaç mı? "[er tað eitt] træ?".
Sagnorð[rætta | rætta wikitekst]
Turkisk sagnorð vísa grammatiska persónin]. Tey kunnu gerast negativ, møgulig (kann) ella ómøgulig (kann ikki) negative. Harumframt vísa turkisk sagnorð tíð (nútíð, tátíð, framtíð og aorist), grammatiskar hættir (kondisjónalis]], boðsháttur, inferentialis, nesessitativ og ynskiháttur) og grammatiskt aspekt. Negasjón verður víst við einum innskeyti mitt i orðinum -me²- beint eftir orðastammuna.
Øll turkisk sagnorð verða bend á sama hátt, uttan tey óregluligu sagnorðini og tey defektivu sagnorðini i-. Turkiskt kopula (samsvarandi tað føroyska at vera og enska to be), sum kunnu verða brúkt í samansettum formum (tann stutti formurin verður róptur enklitiskt): Gelememişti = Gelememiş idi = Gelememiş + i- + -di.
Kelda[rætta | rætta wikitekst]
- ↑ European Commission (2006). "Special Eurobarometer 243: Europeans and their Languages (Survey)" (PDF). Europa. http://ec.europa.eu/public_opinion/archives/ebs/ebs_243_en.pdf. Heintað 2010-02-14.
- ↑ "LanguagesOfTheWorld"
- ↑ Orsakað av at tað eisini verður brúkt til óbestemt hvønnfall, brúkar Lewis orðingina "absolute case" tá talan er um "hvønnfall". Lewis (2001):28.


text:
Outlook | 30. apríl 2018 | kl. 09.00-12.00
Kom og lær tær snildu funkurnar í Outlook
- uppá ½ dag!
- Brúkar tú dagliga Outlook?
- Er tað kanska fleiri "Outlook' versiónir" síðani, tú hevur verið á skeið ;)?
- Og ert tú klár/ur yvir, at har eru nógvar funkur, sum kunnu gera arbeiði hjá tær lættari?
- Men sum tú bara ikki fært tikið teg saman til at læra?
So ert tú komin til rætta stað!
Uppá ½ dag, kanst tú læra eina røð av snildum funkum, sum gera dagligdagin hjá tær lættari - og stuttligari. Tí einki er so irriterandi sum at vita, at tað finnast snildari mátar at gera tingini uppá, men at tú bara ikki dugur tað.
3 PLÁSS EFTIR!
10,2 í miðal
eftir 13'skalainum
Endamál
Endamálið við skeiðinum er, at tú skalt læra allar tær nýggju og smørtu funkurnar í Outlook. Funkur, sum eisini royndir brúkarar ikki vita eru til. Aftaná skeiðið kanst tú brúka Outlook í størri mun til at hjálpa tær við at stýra tínum teldupostum og uppgávum, so einki dettur burturímillum.
Hevur tú Office 2013 ella 2016, so er hetta skeiðið til tín.
Á skránni
- Fá skil og yvirblik yvir teir teldupostar, sum tú manglar at svara
- Fá fleiri signaturar, alt eftir hvønn tú skrivar til - á føroyskum, donskum, enskum - og skift ímillum uppá tann rætta og lætta mátan (ikki tann mátin sum tú vanliga gjørt;)
- Fløgg og kategoriir - ein sera snildur møguleiki at stýra øllum teldupostunum og tínum uppgávum, so eingin dettur burturímillum. Lær hvussu tú kanst brúka hesar funkur effektivt.
- Lær at upprætta kontaktpersónar og bólkar
- Lær nýggju funkuna "Hurtige dele"
- Lær at leggja ymiskan autotekst inn, so tú sleppur undan at skriva somu boð 100 ferðir
- Lær at automatisera mailar við funkuni "regler"
- Lær at brúka leitifunkuna snildari
- Lær at upprætta kontaktpersónbólkar, so tú sleppur undan at minnast teldupostadressurnar hjá øllum
- O.a.
Snøgt sagt, eitt skeið,
sum øll sum dagliga brúka Outlook,
burdu tikið ;)
Hvør kann luttaka?
Hvar verður skeiðið?
Skeiðið verður í hugnaligu undirvísingarhølunum hjá Synergi, í Rabarbuhúsinum á Tvørgøtu 13, 100 Tórshavn. Nógvar trappur eru upp til hølini, so sig frá, um tú ikki klárar at ganga trappur.
Kostnaður
Kostnaður
Íroknað er skeið, skeiðstilfar & kaffi við onkrum afturvið.
Luttakarar siga...
Eg umsiti tveir postkassar og fái tískil eina rúgvu av teldupostum hvønn dag,
sum eg nú hava lært at organisera betur.
Bari fyri at nevna eitt smart, so haldi eg at signatururin er smartur.
Vanliga havi eg tveir signaturar, ein til innanhýsis teldupostar og ein til uttanhýsis teldupostar.
Nú havi eg gjørt mær fleiri standard svar. Ordiliga gott.
Eisini eri eg glað fyri heftið sum eg haldi, er væl gjøgnumført og lætt at brúka."
Og eg fekk fleiri tips, hvussu eg kann arbeiða betur við Outlook.


text:
Jákup og Páll vunnu heystkappingina í sjavs
Fyrst í november var árliga Heystkappingin í sjavs, sum FC Suðuroy skipar fyri. Spælt varð í VB-húsinum og 15 pør vóru til kappingina.
Vinnarar av kappingini vóru Jákup Olsen og Páll Lervig.
Nr. 2 vóru Sigmund Andreassen og Eirikur Poulsen. Nr. 3. Birgit Poulsen og Sverri Jacobsen, meðan Kathrina Borgardal og John Nilssen vóru nr. 4.
Heystkappingin er ikki partur av sjavskappingini, sum hevur koyrt alt árið 2017 og telur sostatt heldur ikki við í stigunum í sjavskappingini.
Myndin av Jákup Olsen og Páll Lervig er frá tá teir okkurt annað árið hava vunnið sjavskapping í VB-húsinum.


text:
Landsstýrið niðurlaðar sendistovuna í Danmark
Besta prógvið um niðurprioritering og niðurlaðing er, at eingin fastur føroyskur sendimaður hevur verið í Danmark síðani 2016
Landsstýrismaðurin í uttanlandsmálum hevur við nógvum uttanumtosi svarað einum fyrispurningi frá undirritaða um, hví hann og landsstyrið niðurprioritera og beinleiðis niðurlaða føroysku sendistovuna í Danmark.
Støðan er, at líka síðani 2016 hevur landsstýrismaðurin noktað fyri, at fastur sendimaður skal vera á sendistovuni í Danmark.
Vit skriva nú 2018, og framvegis er eingin sendimaður í føstum starvi á sendistovuni.
Hetta hoyrir ongastaðni heima, og hvør man orsøkin vera?
Landsstýrið vil rýma
Um vit hyggja at støðuni, sum núverandi landsstýrið hevur til Ríkisfelagsskapin, er tað helst natúrligt, at sendimaðurin hevur fingið boð um at pakka saman og koma heima til Føroya í sonevndu ”heimatænastuna”.
Landsstýrið vil jú við sonevndu ”stjórnarskipanini” taka Føroyar úr felagsskapinum. Tað er helst ein forkláring.
Landsstýrismaðurin skrivar harumframt í sínum svari, at avgerð er tikin um, ”ikki at seta nýtt sendifólk beinanvegin”. Somuleiðis er onnur undanførðsla, at ”avmarkað arbeiðsorka er í Uttanríkis- og vinnumálaráðnum”.
So er bert eitt at gera!
Søk eftir sendimanni alt fyri eitt, so at tann amputeraða sendistovan í Keypmannahavn aftur kann virka sum sendistova.
Samskiftir úr Føroyum heldur enn Danmark
Sagt verður, at sendimaðurin javnan er í Danmark, men sagt verður eisini, at viðkomandi brúkar nógv av síni tíð til at samskifta um handilssømdir og marknaðarmál við Japan, Korea og Kina. Tað samskiftið fer uttan iva fram úr Føroyum.
Samskift er gott, men enn er als einki frætt um, hvat ið er komið burturúr hesum arbeiði.
Her má man spyrja, hví orka verður brúkt uppá lond í Asia, heldur enn at fáa fría marknaðaratgongd til ES-marknaðin, so sum eitt samt Løgting hevur samtykt? Hví aktar landsstýrismaðurin, ið er uppisitari hjá Løgtinginum, ikki viljanum hjá føroyaka parlamentinum?
Her manglar vilji til at taka samrøður og samskifti á okkara sendistovu í Keypmannahavn, ið sjálvandi skal vera ein fult virkandi sendistova við einum fult virkandi sendimanni.
Nú má niðurlaðingin halda uppat. Føroyar mugu aftur fáa eitt diplomatiskt andlit í Keypmannahavn, har ið einir 20.000 føroyingar búgva. Einki er meira natúrligt enn tað.
Edmund Joensen
Løgtingsmaður fyri Sambandsflokkin


text:
Brugda (brugduættin), brugða
Cetorhinus maximus (Gunnerus, 1765)
Stødd: Brugda er vanliga um 6-10 metrar til longdar. Hon verður tó í mesta lagi 12 m, møguliga 15 m. Hon er størsti fiskur í føroyskum sjógvi og heimsins næststørsti fiskur.
Dýpi: Brugda er bæði botnfiskur og uppsjóvarfiskur. Hon er úr vatnskorpuni niður á 600 metra dýpi.
Litur: Brugda er grábrún og svørt á bakinum, ljósari undir búkinum. Hon hevur ljósar blettir undir øsinum og undir búkinum.
Lýsing: Hon er tjúkkast um miðjuna, smalkar báðar vegir. Hon er trivalig í útsjónd. Brugda hevur tvær ryggfjaðrar, tann fremra er tríhyrnt og stór, hin aftara er lítil. Gotfjøðurin er til støddar sum aftara ryggfjøður og situr undir henni, heldur aftari. Hesar tríggjar fjarðarnar eru spískar aftureftir. Brugda hevur fimm stórar táknarivur ovast av nakkanum og heilt inn undir øsið. Kjalir eru báðumegin á klingruni. Hon hevur stóran kjaft og smáar tenn. Brugdan livir av at síla æti.
Eyðkenni: Vaksin brugda kennist kanska best á støddini. Tær longu táknarivurnar eru góð ábending um brugdu. Sæst ofta í vatnskorpuni um summarið, og tá sæst, umframt ryggfjøðurina, ofta eisini ovari stertaendi stinga upp úr sjónum.
Týdningur: Brugda hevur stóra livur við nógvum lýsi. Hon hevur tí verið rættiliga nógv veidd. Hon kemur onkuntíð í trol og gørn og ger tá skaða á seg sjálva og á reiðskapin.
da: Brugde, en: Basking shark, fr: Requin pèlerin, ís: Beinhákarl, no: Brugde, tý: Riesenhai
Útbreiðsla: Brugda er úr Barentshavinum fram við strondum Evropa til Suðurspania og inn í Miðjarðarhavið. Undir Íslandi til Bretsku Oyggjarnar. Sæst onkuntíð við Grønland. Er eisini við eysturstrond Norðuramerika og við Vesturafrika, Suðurafrika og í Kyrrahavinum. Vanlig undir Føroyum, bæði inni við land og á víðum havi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Makrelhávar Lamniformes
Makrelhávarnir er ein heldur lítil, men rættuliga fjølbroyttur hópur av hávum við 7 ættum, 10 slektum og 15 sløgum.
Við Føroyar eru 3 ættir, við einum slagi í part:
Hetta eru stórir hávar, við tveimum píkaleysum ryggfjaðrum og einari gotfjøður. Teir hava fimm táknarivur, hava ikki eygnalok, og teir hava stóran kjaft, ið røkkur aftur um eyguni. Teir flestu hava andahol.
Teir eru bæði nær landi og langt til havs.


text:
Ung í MáF vaknað úr dvala
So er tað gleðiliga hent, at lív er komið í aftur Ung í MáF. Ung í MáF er ungdómsfelagsskapur hvørs endamál er at styrkja og menna leiklistaráhugaðan ungdóm í Føroyum.
Tað eru Teresa Reinert og Birita Djurhuus, báðar úr Sjónleikarfelagnum Glotti við Gøtugjógv, sum hava tikið á seg at fáa gongd aftur í felagið, ið hevur ligið óvirkið í nøkur ár. Báðar hava verið virknar innan sjónleik seinastu mongu árini.
Teresa og Birita eru ávikavist 19 og 21 ára gamlar og hava m.a. luttikið í sangleikinum Oliver Twist, leikum sum Dreymur Jóansøkunátt, Berskølluta sangarinnan (Shakespeare) og norðurlendsku verkætlanini FENRIS, ið fevndi um eitt nú samstarv og skapan av framførslum.
Sum limur í Ung í MáF gerst mann eisini sjálvvirkin limur í NEATA Youth. NEATA (North European Amateur Theatre Alliance) er ein norðurevropeiskur felagsskapur fyri áhugaleik, sum samstarvar um ymiskt sum eitt nú leikstevnur, skeið o.a.
Ert tú áhugaður í leiklist og millum 14 og 30, ert tú vælkomin at gerast limur í Ung í MáF. Tað er bert at seta teg í samband við skrivstovuna hjá MáF við at senda ein teldupost á maf@maf.fo, senda boð á FB-síðu okkara ella ringja á telefon 285624.
MáF ynskir Teresu og Biritu blíðan byr og gleða okkum til samstarvið.


text:
Treystitalið er nú 26, hetta er ein lítil minking síðani januar, tá talið var 31, men er framvegis oman fyri miðaltalið fyri allar kanningarnar, ið gjørdar eru síðani 2006. Tølini frá konjunkturkanningini fyri juni eru nú tøk í hagtalsgrunninum.
(trýst á myndir og talvu, so tær gerast størri og tú kanst blaða millum hesar)
Treystitalið er tað samanvigaða vísitalið frá 5 spurnakanningunum, sum verða gjørdar í januar og juni hvørt ár. Afturgongdin í mun til seinastu kanning frá januar í ár sæst aftur bæði í tilfeingisvinnuni, tænastuvinnuni og hjá brúkarunum, meðan vísitølini fyri byggivinnu og smásøluhandil vísa eina lítla framgongd.
Niðanfyri eru nakrir av spurningunum í einstøku kanningunum lýstir í myndum.
Brúkarakanningin
Metingin, ið brúkararnir hava av fíggjarstøðuni í húsarhaldinum, er tann besta, ið er máld síðani hesar kanningarnar byrjaðu.
Tá mett verður um ta væntaðu fíggjarstøðuna hjá húsarhaldinum um eitt ár í mun til verandi, so tykist bjartskygnið tó at verða á nærum sama støði hesaferð í mun til kanningarnar seinastu 3 árini.
Tá ræður um landsins búskaparstøðu um eitt ár sammett við í dag, er bjartskygnið hjá brúkarunum eitt vet lægri hesaferð í mun til kanningarnar seinastu 4 árini.
Tilfeingisvinnur og annar ídnaður
Í metingum um væntandi framleiðslu komandi 12 mánaðirnar hevur tendensurin hjá bólkinum av tilfeingis- og ídnaðurvinnum seinastu 8 kanningarnar samanlagt verið minkandi. Tó merkir eitt nettotal á 13, at meirilutin væntar eina øking í framleiðsluni.
Hesin tendensurin er tó ikki heilt í samsvar við gongdina í svarbýti til spurningin um støddina í bílegginum komandi árið í mun til vanliga støði - her er nettotalið vaksandi í mun til undanfarnu 3 kanningarnar.
Harumframt hava hesar vinnur tryggjað arbeiði í umleið eitt hálvt ár fram, ið er nakað meira í mun til seinastu tvær kanningarnar.
Byggivinnan
Vísitalið fyri byggivinnuna er á nøkulunda sama høga støði eins og í kanningunum seinastu 3 árini og liggur framvegis oman fyri langtíðarmiðal.
Í juni hevði byggivinnan í miðal tryggjað arbeiði meira enn hálvtannað ár fram. Hetta er tað mesta síðani spurnakanningarnar byrjaðu.
Væntaði tørvurin á arbeiðsmegi komandi árið verður mettur til nakað sama støði í mun til kanningarnar seinastu 3 árini.
Smásøluvinna
Í smásøluvinnuni er treystið gott og bjartskygnið vaksandi. Treystitalið fór úr 32 upp í 41 seinastu 5 mánaðirnar.
Hetta sæst eisini av, at bæði metingin av sølu...
... og arbeiðstørvi komandi árið er meira jalig enn í januar.
Aðrar tænastuvinnur (uttan smásølu og bygging)
Í kanningunum seinastu tvey árini hava alsamt fleiri fyritøkur í bólkinum tænastuvinnur mett, at framgongd hevur verið.
Og í spurninginum um mett verður, at tørvur verður á fleiri starvsfólkum næstu 12 mánaðirnar, svara nakað fleiri hesaferð í mun til seinast, at so verður.
Sí kanningarúrslitini í talvum í hagtalsgrunninum.
--- o ---
Tað eru 3 týðandi hugtøk, ið nýtt verða í konjunkturbarometrinum, hesi eru nettotal, vísital og samanvigað vísital.
Nettotal
Nettotal er eitt roknað miðaltal út frá %-býtinum av svarum til hvønn einstakan spurning, og niðanfyri eru tvey dømi sett upp, ið lýsa munin í útrokning av nettotali í mun til ymsar svarmøguleikar.
Dømi 1:
Ein spurningur í kanningini til tænastuvinnuna hevur orðingina "Hvussu er eftirspurningurin (í krónum) eftir tykkara vørum og tænastum broyttur seinastu 12 mánaðirnar?".
Svarmøguleikarnir til henda spurningin eru tríggir: 1) Vaksandi, 2) Óbroyttur og 3) Minkandi.
Tá allar umleið 30 tænastufyritøkurnar hava svarað, kann %-býti av svarmøguleikunum síggja soleiðis út:
- Vaksandi: 52
- Óbroyttur: 46
- Minkandi: 2
Hetta gevur eitt nettotal fyri spurningin á 50. Tað merkir, at 50 prosentstig fleiri (52 minus 2) svaraðu játtandi enn sýtandi. Tey, sum svaraðu, at eftirspurningurin hevur verið óbroyttur, verða soldaði frá.
Dømi 2:
Ein spurningur í kanningini til brúkararnar hevur orðingina "Hvussu hevur fíggjarliga støðan broytt seg hjá tínum/tykkara húsarhaldi seinastu 12 mánaðirnar?".
Svarmøguleikarnir til henda spurningin eru 1) Nógv betur, 2) Nakað betur, 3) Óbroytt, 4) Nakað verri, 5) Nógv verri og 6) Veit ikki.
Tá allir uml. 500-550 brúkararnir hava svarað vegna sítt húsarhald, kann %-býtið av svarmøguleikunum t.d. síggja soleiðis út:
- Nógv betur: 3
- Nakað betur: 16
- Óbroytt: 49
- Nakað verri: 25
- Nógv verri: 6
- Veit ikki: 1
Í hesum føri verður býti av svarmøguleikunum vigað. "Nógv betur" telur 1, "Nakað betur" telur 0,5, "Nakað verri" telur -0,5 og "Nógv verri" telur -1. Tey, sum ikki vita og tey, sum siga, at fíggjarstøðan er óbroytt, verða soldaði frá. Nettotalið verður í døminum 1 x 3 + 0,5 x 16 - 0,5 x 25 -1 x 6 = -8.
Eitt nettotal kann liggja millum pluss 100 og minus 100.
Vísital
Við støði í útvaldum nettotølum í hvørjari einstakari kanning verður eitt vísital roknað.
1. Vísitalið fyri brúkarakanngina verður roknað sum miðal av nettotølum í fylgjandi 4 spurningum:
- Hvussu væntar tú fíggjarliga støðan hjá tínum/tykkara húsarhaldi broytist næstu 12 mánaðirnar?
- Hvussu metir tú gongdin í føroyska búskapinum verður næstu 12 mánaðirnar?
- Hvussu metir tú arbeiðsloysi broytist næstu 12 mánaðirnar? (negativt fortekn)
- Hvussu sannlíkt er tað, at tú/tit koma at spara pening upp næstu 12 mánaðirnar?
2. Vísitalið fyri kanningina av tilfeingisvinnuni og øðrum ídnaði verður roknað sum miðal av nettotølum í fylgjandi 3 spurningum:
- Hvussu meta tit um samlaðu bíleggingarnar í løtuni?
- Hvussu er við goymsluni av lidnum vørum í løtuni? (negativt fortekn)
- Hvussu vænta tit at gongdin í tykkara framleiðslu fer at verða komandi 12 mánaðirnar?
3. Vísitalið fyri kanningina av byggivinnuni verður roknað sum miðal av nettotølum í fylgjandi 2 spurningum:
- Metir tú, at tykkara samlaðu bíleggingar í løtuni eru ...?
- Hvussu vænta tit, at tørvurin eftir arbeiðsfólki broytist komandi 12 mánaðirnar?
4. Vísitalið fyri kanningina av handilsvinnuni verður roknað sum miðal av nettotølum í fylgjandi 3 spurningum:
- Hvussu hevur gongdin í virkseminum/søluni hjá fyritøkuni verið seinastu 12 mánaðirnar?
- Hvussu metir tú, at støddin á vørugoymsluni er í løtuni (í mun til vanliga stødd)? (negativt fortekn)
- Hvussu kemur gongdin í virkseminum/søluni væntandi at vera komandi 12 mánaðirnar?
5. Vísitalið fyri kanningina av tænastuvinnuni verður roknað sum miðal av nettotølum í fylgjandi 3 spurningum:
- Hvussu hevur gongdin hjá fyritøkuni verið seinastu 12 mánaðirnar?
- Hvussu er eftirspurningurin (í krónum) eftir tykkara vørum og tænastum broyttur seinastu 12 mánaðirnar?
- Hvussu vænta tit, at eftirspurningurin (í umsetningi) broytist komandi 12 mánaðirnar?
Eitt vísital kann liggja millum pluss 100 og minus 100.
Samanvigað vísital
Við støði í vísitølunum frá øllum fimm kanningunum verður eitt samanvigað vísital roknað við fylgjandi vektum:
1. Vísital frá brúkarakanningini: 20%
2. Vísital frá kanningini av tilfeigisvinnum og øðrum ídnaði: 40%
3. Vísital frá kanningini av byggivinnu: 5%
4. Vísital frá kanningini av handilsvinnu: 5%
5. Vísital frá kanningini av tænastuvinnuni: 30%
Eitt samanvigað vísital kann liggja millum pluss 100 og minus 100.


text:
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Um útgávuna: Málspølini eru ætlað teimum 6-ára gomlu og leggja dent á málsliga menning gjøgnum spæl.
Málspølini eru ætlað teimum 6-ára gomlu og leggja dent á málsliga menning gjøgnum spæl.
Málspølini eru ætlað teimum 6-ára gomlu og leggja dent á málsliga menning gjøgnum spæl.
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
KOKKULÁRAPI er yrkingasavn, sum Alexandur Kristiansen hevur skrivað. Alexandur er orðasnillingur, og tað prógv...
RURA er um børn, sum hava linan kropp, orka illa og eru óstortslig og klombrut. Annars heilt vanlig børn við g...
Ljóðbussurin er ætlaður sum amboð til ljóðarbeiði í fyrsta flokki. Ljóðbussurin skal vísa, hvar í munninum, te...
Bókin er eitt savn av rímum og ramsum, skjaldrum og sangum, og tilfarið er lagt til rættis serliga við máli og...
Spennandi putlispæl til børn í skúlaaldri, til byrjanar- og miðdeild. Høvi er at læra seg landanøvn, høvuðssta...
(Bókadeild Føroya Lærarafelags) Forkunnug og sera snotulig fotobók. Heystsuita er ein bók við fotomyndum um sl...
Sernámsdepilin hevur saman við Mentamálaráðnum og Føroya Skúlabókagrunni tikið stig til at geva út tilfar at n...
Sernámsdepilin hevur saman við Mentamálaráðnum og Føroya Skúlabókagrunni tikið stig til at geva út tilfar at n...
Fløgan er ætlað foreldrum, børnum, lærarum og pedagogum, teimum sum tørvar eina fløgu við grundstøði í teknmál...
Innanhýsis diagnostiserandi royndir, testir, til føroyska skúlaverkið. Tað er umráðandi at gera vart við, at h...
Innanhýsis diagnostiserandi royndir, testir, til føroyska skúlaverkið. Tað er umráðandi at gera vart við, at h...
Skygni 0 er tilfar til forskúla ella byrjanarundirvísing í rokning. Næmingabókin er ein einnýtslubók við 64 bl...
Skygni 0 er tilfar til forskúla ella byrjanarundirvísing í rokning. Næmingabókin er ein einnýtslubók við 64 bl...
Á hesum spæli lærir barnið at skyna á klokku og lærir at knýta ymsu tíðirnar á degnum at sínum egnu ítrivum. S...
Vátt ella turt, opið ella aftur, heitt ella kalt. Hvørt fyribrigdi hevur sín mótsetning. Barnið lærir at skilj...
Eitt spæl við djóra- og plantumyndum. Her lærir barnið at hugsavna seg og minnast aftur. Um somu tíð lærir tað...
Eitt spæl við djórum og øðrum úr kenda umhvørvi barnsins. Í hesum spæli er dentur lagdur á at læra nøvn á djór...
Eitt spæl, har ið barnið arbeiðir við myndum og soleiðis lærir at rokna á ein stuttligan og litfagran hátt. Sp...
Dominospæl, har punturin er tvíbýttur. Á aðrari hálvuni er mynd og á hinari eitt orð. Orð og mynd skulu hóska ...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Føroya Skúlabókagrunnur gevur út nýggja sangbók eftir Alexandur Kristiansen. Í bókini eru 99 barnasangir. Alex...
Á bókini verður sagt frá 13 av teimum vanligastu blómusløgunum í Føroyum. Blómurnar eru: brobber, undirløgugra...
Føroya Skúlabókagrunnur og Bókadeild Føroya Lærarafelags hava givið bókina út í felag. Á Barnabíbliuni eru 50 ...
Ein nýggj barnabíblia til tey smærru børnini. Bókin er komin út í samprenti við enska forlagið Lion Publishing...


text:
Oljukókað blomkál við risotto
Arbeiðsháttur
Brúka eitt lítið blomkálhøvd, sum tú sker sundur í stórar bitar. Kóka blomkálsbitarnar lættliga
Tvær gularøtur sker tær í smáar fýrakantar.
Eina paprika og sker hana í smáar fýrakantar.
Ein leyk og hakka hann sundur í smá petti.
Koyr alt á pannuna við kyrnaðum smøri frá MBM.
Lat ein hálvan kopp við rísi út yvir grønmetini.
Síðan tekur tú blomkálini úr grýtuni og koyrir eitt sindur av vatninum í grønmetis- og rísblandingina og letur kóka. So hvørt tað verður turt, koyrir tú meira vatn á.
Lat hitan ikki vera ov høgan
Blomkalið
Tak tvey egg, rør tey og krydda við salti, pipari og tí, tær hóvar. Koyr eina skeið av mjøli í, so blandingin verður eitt sindur tjúkk.
Tak eina grýtu og lat olju í og legg so blomkálini í eggblandingina og síðan í oljuna, tá oljan er heit, og kóka í oljuni til blomkálini hava fingið ein heilt ljóðabrúnan lit.
Servera oljustoktu blomkálini saman við rís og grønmetisblandingini.
Tilfar1 lítið blomkálhøvd
2 gularøtur
1 piparfrukt
1 leyk
Kyrnað smør
0,5 kopp rís
2 egg
Olja
Salt
Pipar
1 sk. mjøl


text:
LOUJAIN NOKTAR AT BÍÐA – eftir rættindum at koyra bil
Hon er óttaleys, og hon hevur eitt mál, sum hon veit fer at gerast veruleiki. Spurningurin er bara nær?
Í samband við altjóða kvinnudagin 2017 varpar Amnesty ljós á tríggjar kvinnur, sum nokta at bíða eftir sínum rættindum. Tann fyrsta av hesum trimum kvinnunum er Loujain al Hathloul úr Saudi-Arabia.
Loujain al-Hathloul valdi í november í 2014 at bróta koyriboðið í Saudi-Arabia, sum sigur, at kvinnur ikki hava rætt til at koyra bil, og hon mátti taka við eini revsing á 73 dagar. Hon tweetaði eina livandi upptøka av sær sjálvari, meðan hon koyrdi inn í Saudi-Arabia úr Emiratunum. Í feburar 2015 varð Loujain leyslatin og valdi tá at stilla upp til valið seinni sama ár, sum var fyrsta valið, har kvinnur enduliga høvdu loyvi at stilla upp og atkvøða í Saudi-Arabia. Men hóast uppstillingin varð góðkend, so stóð hennara navn ikki á atkvøðuseðlinum.
Loujain heldur fram við stríði sínum fyri rættindum hjá kvinnum í Saudi-Arabia, soleiðis at kvinnur í framtíðini verða javnsettir borgarar.
“Eg fari at vinna hetta stríðið. Ikki beinanvegin, men uttan iva!”
VERULEIKAR um rættindi hjá kvinnum í Saudi-Arabia:
Hóast tað ikki stendur skrivað í nakrari lóg, so er tað sum oftast ógjørligt hjá kvinnum í Saudi-Arabia at fáa loyvi at koyra bil. Uttan hendan møguleika til frítt at fara eru tær skerdar og verða fastlæstar í eini støðu, har tær eru minni virdar.
Kvinnur í Saudi-Arabia skulu hava loyvi frá einum mannligum verja til m.a. at ferðast, gifta seg og móttaka ávís sløg av læknahjálp.
Seinastu árini hava fleiri og fleiri kvinnur í Saudi-Arabia valt at luttaka í stríðnum fyri frælsisrættindum hjá kvinnum. Eitt av átøkunum kallast Women2Drive frá 2011.
Saudi-Arabia fær eisini nógvar atfinningar frá m.a. Amnesty fyri at afturhalda og fongsla eina røð av mannarættindaverjum.
VERULEIKAR um rættindi hjá kvinnum
Sambært World Economic Forum fer tað at taka 169 ár, áðrenn líkaløn ímillum kynini verður veruleiki. Og hetta er bert eitt av fleiri skakandi tølum, sum vísa, hvussu leingi vit møguliga mugu bíða til gentir og kvinnur fáa javnrættindi. Í heiminum í dag eru áleið 225 milliónir kvinnur, sum ikki sjálvur sleppa at velja sín egna maka, hvørt tær ynskja børn og nær. Mett verður, at 35% av kvinnum uppliva kropsligan og kynsligan harðskap og á hvøjrum ári doyggja áleið 47.000 kvinnur, og 5 milliónir invaliderast hvør ár vegna ótryggar abortir. Eisini eru tað fleiri gentir enn dreingir, sum ikki sleppa í fólkaskúla, og tí er framvegis langt á mál.
Tey jaligu tíðindini eru, at tær eru alsamt fleiri, sum ikki vilja bíða longur. Ein av hesum kvinnum er Loujain al-Hathloul úr Saudi-Arabia.


text:
Pál Joensen svam seg í kvøld til eitt sættapláss á EM á stuttgeil 2015, tá ið finalan í 1500 metra frísvimjing varð svomin í Netanya, Ísrael. Gullvinnarin Gregorio Paltrinieri setti stórt nýtt heimsmet í 1500 metra frísvimjing, og bronsuvinnarin Henrik Christiansen tók norðurlendsku metini bæði í 800 og 1500 metra frísvimjing.
Hesir skjótastu svumu so mikið skjótt líka frá fyrstu longd, samstundis sum at Pál ikki hevði ein góðan dag, so at okkara ongantíð kom upp í part í kappingini um heiðursmerki. Fyrst vóru tað Paltrinieri og polski Wojdak sum løgdu harðast út, men so kom Christiansen eisini upp í leikin, og seinni Detti.
Pál lá eitt sindur aftanfyri og togaðist við síðufelagan Vuk Celic úr Serbia, og dragnaðu teir so meðan teir fremstu koyrdu á. Eina løtu vóru tað tá Paltrinieri og Wojdak javnir fremst, tjekkiski Micka næstfremst, Christiansen og Detti javnir triðfremst, og síðani Pál og Celic javnir aftanfyri hesar.
Endin varð at italski Gregorio Paltrinieri tók gullið við stórum nýggjum heimsmeti á 14:08.06, har 14 ára gamla heimsmetið hjá avstralska Grant Hackett var 14:10.10 frá Perth í 2001. Landsmaðurin Gabriele Detti tók silvurið við eisini imponerandi 14:18.00, og síðani kom norski Henrik Christiansen í tíðini 14:23.60.
Henrik Christiansen strikaði tá norðurlendsku metini hjá Páli bæði í 800 og 1500 metra frísvimjing, við at svimja 7:36.06 har metið hjá Páli í 800 frí frá Duel in the Pool í 2011 var 7:36.24, og síðani teir 1500 uppá 14:23.60 har metið hjá Páli frá HM í Doha í fjør var 14:26.54.
Pál segði soleiðis um finaluna:
Úrslitalistin sæst her.
Nú er EM á stuttgeil so av hjá bæði Páli og Alva, meðan Astrið hevur 100 firvald eftir í morgin, og 50 frí í ovurmorgin.


text:
Foreldrafundur fyri foreldur í Lítlaskógi verður mikudagin 4. Oktober kl. 19.00- 21.00.
Vit í Lítlaskógi hava, tað seinasta árið, verið í einari tilgongd, hvar fokus meir og minni hevur verið á rørslur, Lítliskógur (Berin, Lundin og gongin) hava fingið "makeover" og børnini elska tað :)
Í hesum sambandi hava vit fingið Guðrun Horn at koma á foreldrafundin, at greiða frá, hvussu týdningarmikið tað er, fyri menningina hjá barninum, at røra seg :)
- Kl. 19.00 Jana bjóðar vælkomin
- Kl. 19.10 foreldraráðið presenterar seg
- Kl. 19.20 Guðrun Horn
- Kl. 21.10 Út í stovurnar til hugna og prát
- Kl. 21.00 Takk fyri í kvøld


text:
Orð og lag: Jákup Eli Joensen
Eg síggji tvær ungar gentur ganga har
tær ganga hond í hond gjøgnum miðbýin
tær eru lesbiskar, tað sær man væl
og tað fær øgið í Jenis Av Rana
Tí at tær eru lesbiskar, tað sær man forbannað væl
tær ganga, og malað í býnum hond í hond
tí at tær eru lesbiskar, tað sær man forbannað væl
tær ganga, og malað í býnum hond í hond
Jenis er forelskaður í tveimun lesbiskum
Tær ganga báðar á framhaldsdeilduni
tær eru bara 15 ára gamlar
tær ganga ræðuliga illa ílatnar
og tað fær øgið í Jenis Av Rana
Tí at tær eru lesbiskar, tað sær man forbannað væl
tær ganga, og malað í býnum hond í hond
tí at tær eru lesbiskar, tað sær man forbannað væl
tær ganga, og malað í býnum hond í hond
Jenis er forelskaður í tveimun lesbiskum
Meðan Jenis gongur í Havnuni, og prædikar
koma tær báðar gangandi ímóti honum
tær byrjað spakuliga, at ávirka hann
og so bannar hann, og kolar hann, og dømir tær
Tí at Jenis er frætørður, hann vil sleppa av við tær
hann vil steingja tær í eitt búr, og sendað tær vekk
tí at Jenis er frætørður, hann vil sleppa av við tær
hann vil steingja tær í eitt búr, og sendað tær vekk
Og Jenis er nú forelskaður í tveimun lesbiskum
hann drønar í Steinatún, at keypa sær eitt Ð
so nú situr hann inni á wcinum, og lesur sítt Ð
hann lesur um tvær lesbiskar, sum hann sá


text:
Fyrraárið fór Landsverk undir at nýta fuktað salt og saltlakia. Hetta hevur roynst sera væl. Serliga tá tað er bæði hálka og vindur er fyimunur við lakasalti, ið heftir betri á vegbreytini enn leyst salt, sum kann fúka av vegnum, áðrenn hálkan verður bast.
Tá veðurstøðirnar boða frá hálkulíkindum, verða vegirnir við mestu ferðsluni fyrst saltaðir. Játtan og útgerð er ikki til at rudda kava og salta allar landsvegir 24 tímar um samdøgrið. Landsverk hevur tí bólkað landsvegirnar í fýra ymiskar vegflokkar: A, B, C og D. Arbeitt verður í tíðarbilinum, tá tað er mest ferðsla – millum kl. 05 til 21– sunnu- og halgidagar frá kl. 06.
A og B vegir eru teir við mestu ferðsluni. Málið er tí at gera tað trygt at koyra á A og B vegunum fyrst. Undir vanligum umstøðum eru allir vegir í flokki A farbarir frá kl. 06 á morgni – leygardagar frá kl. 07 og sunnudagar frá kl. 08. Málið við B-vegum er at hava teir farbarar yrkadagar frá kl. 06 og í vikuskiftunum frá kl. 08.
C stendur fyri vegum við minni ferðslu, og D eru vegir við næstan ongari ferðslu. Málið fyri C-vegir er, at tað skal bera til at ferðast við lagaligheit eftir hesum vegum. D-vegirnir verða bara ruddaðir eftir áheitan í vanligari arbeiðstíð, eftir at A, B og C-vegirnir eru ruddaðir.
Uttan fyri oman fyri standandi tíðarbil tekur Landsverk serlig atlit til ferðaætlanina hjá Smyrli. Tað sama er galdandi í sambandi við seinkaði flogfør.
Sí yvirlit yvir vegflokkar í landinum – saltaðir teinar eru merktir við reyðum liti – og annars saltætlanir fyri:
Suðuroy Salting
Sandoy Salting
Miðøki Salting
Norðurøkið Salting
Meira um salt
Nógvar meiningar eru um vegsalt. Summi vilja vera við, at saltið fær bilar at rusta, og at tað skaðar umhvørvið. Tað er partvíst rætt. Salt er tó eitt neyðugt evni, sum skal forða fyri, at kavi og ísur frysta fast á vegunum, og soleiðis tryggja, at fólk kunnu koma skjótt og trygt fram. Salt skaðar ikki eitt nýmótans akfar serliga nógv, og umhvørvisliga er tað heldur ikki tað ringasta. Um grús ella eina blandingur av grúsi og salti verður brúkt ístaðin, er tað nógv verri fyri akførini. Grús slítur rustverjuna av á akførunum, og fær akfarið at rusta nógv skjótari. Harafturat verður saltað fyribyrgjandi. Tað vil siga, at saltað verður, áðrenn tað verður hált. Tá er ikki neyðugt at brúka so stóra mongd av salti.
Plantur og vegsalt
Saltið hevur tíanverri nakrar neiligar avleiðingar fyri trø, runnar og lendi fram við vegunum. Saltið kann hava við sær skaðar á plantur, eitt nú misvøkstur, følnaðir kantar á bløðunum, seinri spretting, og at leyvið fellur ov tíðliga. Í serliga álvarsomum førum kann vegsaltið gera, at trøðini doyggja. Tað besta, sum gerast kann fyri at fyribyrgja skaða, er at seta runnar og trø minst tveir metrar frá vegi ella kanti á gongubreyt. Á henda hátt verða planturnar minst møguliga darvaðar av saltinum.


text:
Sunnudagin vísti Kringvarpið Gekkaskipið. Ikki ein nýggjur Gekkur, flotaður til várróðurin á Norðhavinum, men klassiski amerikanski filmurin hjá Stanley Kramer Ship of Fools frá 1965. Søgan um samfelagið sum eitt skip er trároynd, til dømis Slaven hjá Hans Kirk (1948), við permu hjá Svend Johansen, og allar tær hálv- og heilmytologisku søgurnar um Titanic og sálmasang har umborð.
Dagin eftir Gekkaskipið og gjøgnum alla vikuna visti tíðindadeildin í sama stovni at siga frá um uppreistur og rýmdan ráðharra úr Libya og so eisini kjarnorkugeislingar í Japan. Tíðindini vóru frá Danmarks Radio, Jyllands Posten og Ritzau. Tríggjar keldur, allar danskar, sum føroyska almannavarpið í eina heila viku hevur brúkti at siga føroyingum frá um fremstu viðurskifti í Norðurafrika og Fjareysturi.
Venda vit aftur til søguna um Gekkaskipið, so er hon sjáldsom við tað at hon vísir, at her er onkur í almenna stovninum, ið av berari forfengiligheit ikki fær seg til at seta eitt danskt heiti á skránna. Kanska bara EIN persónur.
Viðkomandi elvir til so mikið av tankavirksemi, at burturúr kemur eitt føroyskt heiti. Ellivu stavir í hesum føri. Ikki tí, allur undirtekstur er danskur eins og frámerkið í ovara vinstra horni. Men her er ein persónur, ið ikki vil liva sum ein donsk parantes. Tøkk fái hann ella hon fyri tað. Tí tá eg hoyri um støðuna uttan úr heimi og bara hoyri heimasíðuna hjá Danmarks Radio sum benchmark og evsta høvuðsstól fyri føroyskum kjaki, tá ilskist eg fyrst og undrist síðan. Undrist sáran.
- Hvør er heimsmyndin hjá hesum journalisti og hvørjum sýni vil hann ella hon lata upp fyri, okkara vegna í almannaveldi varpsins? Í dagliga tíðindafloyminum er tað ikki líka mikið, hvat journalistiska ýtið er. Guð, er tað ei!
Minnist aftur á dagarnar í Filmsfelagnum, tá vit settu føroysk heiti á allar filmar, vit vístu. Óansæð um teir vóru amerikanskir, franskir, týskir, danskir, italskir, russiskir, svenskir, norskir, finskir, íslendskir, indiskir, japanskir, kekkiskir, ungarskir, argentinskir ella kubanskir.
Leiti eg á Google eftir orðinum Gekkaskipið finni eg bara tilvísing til Kringvarpsskránna, sum henda sunnudag setti Ship of Fools á skránna. So lítið skal til at gera hol í sjógv. Og vit eru færri enn 50.000, ið umsita hetta sjáldsama mál og kunnu skapa og laga tí hevd og karmar, sum hoyrir einum sjálvstøðugum máli til. Eingin annar ger tað.
Í almenna rúminum liggur tyngsta málsliga ábyrgdin á antennunum hjá Kringvarpinum.
Einoygt, at finna keldur til heimsins hendingar í einum landi, gevur onga meining, er ikki í tráð við góðan journalistikk og enn minni við public service sáttmála og lóggávu um føroyskt kringvarp. Soleiðis er tað.
Sigl oyggj fram úr mjørka, nú ert tú eitt gekkaskip.


text:
Ingi Samuelsen
13.02.2018 - 13:31
Tíðindi > Samfelag & Politikkur > Heilsuverk (fyristingarligt)
Í miðal er bíðitínin at sleppa til kliniska røntgenbróstkanning – mammografi – tvær vikur. Men hon kann variera úr fáum døgum upp í seks vikur.
Tað upplýsir Sirið Stenberg, landsstýriskvinna við heilsumálum, í skrivligum svari til tingmannin Djóna Nolsøe Joensen, sum hevði sett henni spurningar um mammografiina.
Í svarinum greiðir Sirið Stenberg frá, at mamma-radiologurin er á Landssjúkrahúsinum triðju til sættu hvørja viku fyri at kanna kvinnur, ið eru ávístar til mammografi av kommunu- ella sjúkrahúslæknum. Tilsamans verða 11 vitjanir à tveir dagar í ár.
Landssjúkrahúsið hevur eisini avtalu við ein bróst-skurðlækna, sum vitjar umleið fjórðu hvørja viku. Í alt verða 13 vitjanir à ein dag í ár.
- Tað er soleiðis, at tann ávísingin, ið kemur stutt eftir at viðkomandi serlækni hevur verið í Føroyum, kemur at bíða longri, enn tann ávísingin ið kemur, stutt áðrenn viðkomandi serlækni kemur aftur á Landssjúkrahúsið. Um mamma-radiologurin metir tað verða heilsufakliga ráðiligt, so kann onkur ávísing verða útsett til næstu vitjan hjá mamma-radiologinum og tí bíða meir enn 6 vikur., sigur Sirið Stenberg í svarinum.
- Um mammografiin undirbyggir illgrunan um krabbamein, tekur mamma-radiologurin eina biopsi, sum síðani verður send til patologiska kanning. Patologiska kanningin tekur 1-2 vikur at gera. Um biopsi verður tikin, verður kvinnan samstundis ávíst til bróst-skurðlæknan, sum fráboðar kvinnuni svarið upp á biopsiina, fyrsta hann er aftur í Føroyum, eftir at svarið er komið.
Landssjúkrahúsið upplýsir, at frá tí at biopsi er tikin, til kvinnan fær svar frá bróst-skurðlæknanum, kunnu ganga frá 2 til 5 vikur, í miðal er bíðtíðin 25 dagar. Samlaða bíðitíðin, frá tí at ávísing verður send til Landssjúkrahúsið og til svar upp á biopsi verður givið, liggur millum 2 og 10 vikur. Í miðal er samlaða bíðitíðin 6 vikur.
Sambært Landssjúkrahúsinum verða uml. 35- 45 kvinnur ávístar til kliniska mammografi um mánaðin.


text:
Eyðun av Reyni við bókini, sum íslendski listfrøðingurin Aðalstein Ingólfsson hevur skrivað og Listasavn Føroya gevur út. Niðri undir sæst Eyðun á knæ frammanfyri stórbara málninginum "Í Brimi og Gjálvi" (Myndir: Birgir Kruse)
Fernisering var í Listaskálanum í dag. Eyðun av Reyni lat upp nýggja framsýning og bók um listamannin varð løgd fram.
Ein lívsfrísk framsýning, borin av deiligu bókini um Eyðun. Myndaúrvalið er óvæntað livandi og heftir seg við litir og strok, sum eg ikki havi varnast fyrr. Soleiðis kann perspektivið knappliga broytast.
Meðan myndirnar í bókini eru fram úr væl valdar til endamálið, so er teksttypografiin ikki nóg góð. Tá um tekstin umræður, kundi trímælta bókin verði betri frágingin í sniði. Men teksturin í sjálvum sær er fínur.
Fitt av fólkið var samankomið í Listaskálanum, men sum vant einki listafólk uttanfyri múrarnar. Bara Zacharias Heinesen, haldi eg. Og slettis eingin frá grannarúminum, Grafiska Verkstaðnum.
Spell, nú vit í komandi ári fara at minnast falna múrin hjá týskinum og ikki minst virkandi fólkaræði í kommununi. Og for fanin, eg má so siga, vit hava bara ein listaskála í landinum.
Bólkarnir kunnu vera so nógvir teir vera vilja. Men skotgravir hava aldri skapt list. Heldur ikki menning. Jú, kanska hjá Bofors, stórleverandørur í Miðeysturi.
Einaferð sá eg danska journalistin Lasse Ellegaard í sending haðani. Hann koyrdi gjøgnum mest ófriðarligu býlingarnar og skuldi hitta ein palestina. Greitt var at allur hansara samhugi lá har. Eitt kúgað fólk hevur jú altíð rætt.
Men á vegnum møtir hann einum óvæntaðum persóni, sum í eini óvæntaðari støðu sigur nakað heilt óvæntað.
Tá sigur Ellegaard fram fyri seg, at um hann sum journalistur ikki kann fyrihalda seg til veruleikan, so er han på skideren og hevur eitt veruligt problem.
Sama hugsaði eg í gjár.
Nú bíði eg bara eftir onkrum óvæntaðum.
Í meðan njóti eg ófatiligu náttúrumegina hjá Eyðuni av Reyni.


text:
EXIT
Dan Klein --- 15.07.2017 - 09:25
Perla: Eg eri ørkimlaður, vóru orðini hjá yvirlæknanum og leiðara á Psykiatriska deplinum á Landssjúkrahúsinum, Tórmóði Stórá, tá hann varnaðist, at tað ikki var nøkur sjálvfylgja, at hann helt fram í áramálssetta starvinum, sum hann annars hevur sitið í síðani 2006.
Grein í Oyggjatíðindum 11. juli 2014.
So ørkimlaður var maðurin, at hann tók umsókn sína aftur, og sambært Einglunum, ivast hann í um hann skal søkja leiðarastarvið.
Leiðslan hevur hinvegin ta prinsipiellu støðuna, at er bara ein umsøkjari, so skal lýsast av nýggjum, ella freistin at søkja skal longjast.
Oyggjatíðindi hevur fylt arbeiðinum hjá leiðandi yvirlæknanum á Psykiatriska Deplinum, og tað er eitt nokkso stórt klútateppi av ivasomum starvsroyndum í leiðslu. Eisini sera álvarsamar støður og gølur hava verið tengdar at Deplinum. Í fleiri ár hava vit fylgt Ann Mari Berg,sum við hjálp frá sálarlæknum var bundin niður av heilivági, lygnum og følskum diagnosum og hennara bardaga, at lýsa sína egnu støðu aftaná, at tað eydnaðist henni at avrúsa seg sjálva.
Tað, sum kann undra er, at leiðandi yvirlæknin, í fleiri ár hevur noktað at latið kvinnuni fult almenn innlit í sína egnu læknajournal, sjálvt um hægri myndugleiki hevur álagt honum at lata innlit. Ger hann eftir boðum ella virkar hann sjálvstøðugt? Vit kunnu eisini nevna Svínoyingin í Lopra, Páll Suna Joensen, sum sambært honum sjálvum, hevur fingið eina ringa viðferð av hesum sama leiðandi yvirlæknanum, bara tí hann vildi hava at vita hví hann var innlagdur uppá reyð pappírir, lagdur í spennitroyggju, og tvangsdoyvdur, bara tí hann vildi hava nakrar spurningar svaraðar frá tíðini, hann ikki visti til sín av heilivági.
Tá Páll Suni ikki fekk svar, bleiv hann bara við at spyrja. Hetta førdi til, at Psykiatriski Depilin, meldaði hann fyri hóttanir, sum eingin annars kennir til. Páll Suni Joensen, hevur alment sagt, at hann eisini hevur klagað sína neyð fyri Kriminalforsorgini, sum hevur álagt honum, at gera sum yvirlæknin, Stóra, áleggur honum:
Tórmóður Stóra, hevur biðið meg tikið lívi av mær, sigur Páll Suni Joensen við Kriminalforsorgina.
Hann hevur eisini upplýst hetta fyri heilsumálaráðnum, umboðsmanninum og einum advokati.
Fremmandafólk hava eisini følt á sínum kroppi, hvat tey eru før fyri at gera á Psykiatriska Deplinum.
Í 2010 og 2011, skrivaðu vit fleiri greinar um ein russara, sum var KT serfrøðingur, og skuldi arbeiða á Fróðskaparsetrinum, sum ikki livdi upp til grundleggjandi viðurskiftir, ið annars høvdu eitt lógargrundarlag at byggja á, og so fekk hann trupulleikar við løgregluna, og endaði á Psykiatriska Deplinum.
Oyggjatíðindi skrivaði m.a. 3. Desember 2010:
Við hjálp frá kommunulækna, hevur løgreglan tvangsinnlagt, Sergei Vorobyov, ið hevur arbeitt á Setrinum, sum telduserfrøðingur. Hann er ættaður úr Russlandi, men er svenskur ríkisborgari.
Hósdagin í seinastu viku varð hann tikin av løgregluni, og læstur inni á psykiatrisku deild.
Sergei noktar at eta, og sigur seg vera spentan fastan í songina, og hvussu hann roynir, sleppur hann ikki útaftur.
Hann sigur seg hava merkir á kroppinum av politiharðskapi, og at hann bara er innistongdur fyri at fjala hendan veruleikan.
Seinasta hóskvøld var løgreglan boðsend at koma eftir Sergei Vorobyov. Hann skuldi sambært politinum, hava framt harðskap í móti politisti í sevil. Brúkt varð piparsprey, og tað gekk hart fyri seg.
Russarin sigur í dag, at hann slapp leysur aftur sama kvøld, og fór heim, at vaska sær eyguni, men hetta gjørdi alt tað sama. Sergei Vorobyov, avgjørdi tí, at ringja sær eftir einum hýruvogni, at koyra seg hann út á skaðastovuna.
Meðan hýruvognurin koyrir, verða teir steðgaðir av politinum, og Sergei skræddur út, og burturfluttur í politibilinum.
Nú varð hann handtikin aftur, førdur á politistøðina. Har bleiv hann kannaður av lækna, og síðani koyrdur á landssjúkrahúsið, men ikki á skaðastovuna. Hann kom beint á stongda deild.
Sergei varð sostatt við tvingsli innlagdur uppá sokallaði reyð pappírir.
Eftir nýggju psykiatri-lógin, ið kom í gildi í 2009, er tað í dag líka lætt at nýta tvingsil í móti føroyingum/útlendingum, sum tað var hjá Stalin, at búra fólk inni, honum ikki dámdi.
Hetta mál varð klagað til Umboðsmannin, sum valdi at kanna umstøðurnar, sum vit mugu ganga út frá var ein orsøk fyri, at russarin varð leyslatin:
Vit hava aftur hesaferð valt at gera eitt temablað burtur úr støðuni, og hava í hesum sambandi tikið fleiri greinar fram, har blaðið gjøgnum tíðina hevur avdúkað vánaliga standin á Psykiatriska Deplinum undir hesi somu leiðsluni, sum í dag sýnist at vilja vera hangandi.
Tórmóður Stórá, yvirlækni og depilsleiðari á Psykiatriska deplinum á Landssjúkrahúsinum, fekk at vita, at umsókn hansara kundi standa við, men hann avgjørdi at taka hana aftur.
Nú skal hann hugsa um støðuna, áðrenn hann avger, um hann skal søkja aftur ella ikki. Tórmóður Stórá hevur verið leiðari á Psykiatriska deplinum síðani 1.februar í 2006.
Hann var áramálssettur til 1.juni í ár, men játtaði at vera til 1.september.
Freistin at søkja leiðarastarvið á Psykiatriska deplinum er nú til 1.september.
Tann, sum fær starvið, skal taka við 16.september, og hevur starvið sum leiðari hjá teimum 120 starvsfólkunum á Psykiatriska deplinum í seks ár.
Vit hava savnað fleiri greinar, har blaðið gjøgnum tíðina hevur avdúkað vánaliga standin á Psykiatriska Deplinum, har noktað verður innlit, sjúklingur verða meldaður, og ikki minst, tá russari verður tvangsinnlagdur uppá reyð pappírir, sum setir Føroyar á heimskortið.
Hesar greinar kunnu lesast aðrastaðir í blaðnum í dag. EXIT.
Meira í morgin.


text:
ST-heimsmálini á breddan í Føroyum
Dan Klein --- 08.02.2018 - 08:57
Fríggjadagin 23. februar verður ráðstevna í Norðurlandahúsinum um tey 17 heimsmálini hjá ST, ið miða eftir at loysa heimsins størstu avbjóðingar. Magni Arge, fólkatingsmaður, skipar fyri. Við verða m.a. Mogens Lykketoft, fyrrverandi ST-aðalfundarformaður, Katherine Richardson, professari í havfrøði, Aksel Johannesen, løgmaður, og Høgni Hoydal og Poul Michelsen, landsstýrismenn.
Tíðindaskriv:
Í september 2015 settu Sameindu Tjóðir sær 17 mál, ið fevna um heimsins størstu trupulleikar, sum skulu loysast áðrenn 2030. Hesi mál eru sett, tí mett verður neyðugt at loysa trupulleikarnar, so øll kunnu liva eitt gott lív nú og samstundis lata komandi ættarliðum heimin í góðum standi. Málini hjá ST bera heitið “Heimsmálini” ella “Burðardyggu menningarmálini”.
Tey 17 heimsmálini snúgva seg m.a. um at basa fátækradømi, veita øllum mat, rættin til góða heilsu, betri útbúgving, javnstøðu, burðardygga orku, minni ójavna, veðurlagsátøk og lívið í havinum.
Á ráðstevnuni verður kunnað um ST-ætlanina, og hvussu tikið verður ímóti henni í Føroyum og Norðurlondum. Sjóneykan verður serliga sett á heimsmál nr. 14, sum snýr seg um havið og lívið i havinum, ið hevur so stóran týdning fyri Føroyar.
Fyrra part av ráðstevnuni fer Mogens Lykketoft, ið var formaður á ST-aðalfundinum, tá heimsmálini vórðu samtykt, at greiða frá visióninini handan ST-sáttmálan. Aksel Johannesen, løgmaður, fer at røða um, hvussu Føroyar taka við avbjóðingini, meðan Anniina Kristinsson frá Norðurlendska Ráðharraráðnum sigur frá norðurlendskum átøkum og samstørvum viðvíkjandi heimsmálunum.
Í seinna parti fer Katherine Richardson, professari í havfrøði og limur í ST-nevndini, sum fylgir arbeiðinum við heimsmálunum, at røða um burðardygga nýtslu av tilfeinginum í havinum. Høgni Hoydal, landsstýrismaður við fiskivinnumálum, greiðir frá hugtakinum Large Ocean Nations, sum eisini fevnir um Føroyar.
Stjórin í NORA, Ásmundur Gudjónsson, fer at greiða frá verkætlanini Blue Fashion, meðan Poul Michelsen, landsstýrismaður við vinnu- og uttanríkismálum, fer at greiða frá altjóða leiklutinum hjá Føroyum í sambandi við heimsmálini.
Ráðstevnan verður sett kl. 08.45 fríggjadagin 23. februar 2018 í høllini í Noðurlandahúsinum og endar á middegi. Tiltakið er ókeypis og fólk melda til á facebook ella senda ein teldupost til tjodveldi@ft.dk.
Tiltakið sæst her á facebook og greinar um heimsmálini eru at finna á heimasíðuni hjá fólkatingsliminum.


text:
At tað eru nógvir sjónleikarar í Suðuroynni er lítið at ivast í og í heyst tók SALT stig til at fáa stovna Suðuroyar sjónleikarafelag.
Fitt av fólki hava víst stóran áhuga fyri hesum.
SALT hevur skipað fyri einum sjónleikaraskúla.
Síðandi hevur verið vant fram ímóti einari kabarett.
Komandi vikuskiftið verður so Suðuroyar Kabarettin veruleiki í SALT.
Leygardagin vóru vit framvið í SALT har vant var.
Myndirnar tala fyri seg. Her eru nógvir stuttligar persónligheitir, sum leika við í kabarettini.
Tey siga at tá tey hava vant, hava tey mangan flent við tárum. Vit kunnu eisini vænta okkum at onkur politikari kemur framvið, verður sagt.
Mariann Johannsen forkvinna í Suðuroyar Sjónleikarafelag, sigur at tey eru sera spent til hesa fyrsti framsýningina, sum verður leygarkvøldið. Útselt er til hesa sýningina. Ein sýning er eisini sunnukvøldið. Atgongumerkið kunnu keypast á atgongumerki.fo
Tað er Klæmint Henningsson Isaksen sum er leikstjóri á Suðuroyar Kabarettini